JOHANNI SEA NAMA KATTA 
1 
Janggini Katta 


1 Chengon Katta gnangchim, ua Katta Isol baksachim aro ua Katta 
Isolchim. 2 Chengonin ua Katta Isol baksanchim. 3 Uachin Isol pilakkon 
ong'ataha, pilak ong'atgiminrangoni mingsaba ua gride ong'jaha. 4 Ua 
Kattaan janggi ong'achim, aro ua janggi manderangna seng'a ong'achim. 5 
Seng'a andalao teng'sua aro andala uko mamingdakeba kimitna amjaha. 6 
Isolni watatgimin Johan minggipa mande saksa gnangchim. 7 Ua seng'ani 
gimin manderangna sakki on'na re'baaha, jedakode uamang pilakan knae 
bebe ra'na man'gen. 8 Ua an'tangde seng'a ong'jachim, indiba seng'ani gimin 
sakki on'asa re'baaha. 9 Pilak manderangko seng'atgipa, ua chong'motgipa 
seng'a a'gilsakona re'baaha. 10 Ua Katta a'gilsakonchim. Isol a'gilsakko 
uchin ong'ataha, indiba a'gilsak uko uijachim. 11 Ua an'tangni 
manderangonan re'baachim, indiba uni manderang uko ra'chakjaha. 12 
Indiba pilak uko ra'chakgiparangna aro bebera'glparangna Isolni de 
ong'china gita, ua uamangna bilko on'aha. 13 Uamang a'gilsakni bewalo, 
be'enni ba mandeni sikaoni atchijachim, indiba Isoloni atchigiparang 
ong'achim. 14 Ua katta mande pil'e an'chingni gesepo dongaha. Pagipani 
saksakamkam Depanteni rasongko gita, ka'saa aro bebean gapgipa uni 
rasongko an'ching nikaha. 15 Johan uni gumin sakki on'e, aganaha, "Angni 
ja'man re'bagipa, angna dal'batgipa ong'a, maina angni atchina skangan ua 
gnangchim," ine uani giminan anga na'simangna aganachim. 16 Um ka'saa 
suakaoniko ua an'ching pilaknan jaksrame ka'saanirangko on'aha. 17 Isol 
Niamko Moseni jakchi on'aha, ka'saa aro bebeko Jisu Kristoni jakchi 
on'aha. 18 Darangba Isolko mamingsaloba nikkuja. Pagipa baksa 
chengoningipa Uni saksakamkam Depante uko parape'aha. 


Johan Baptize Ka'atgipam Katta 


19 Jerusalemo donggipa Jihudirang, Kamal dal grparangko aro 
Levirangko Johanona watate, "Na'ara sawa?" ine sing'on, 20 ua jechakgija 
srangsrang rongtalen aganchakaha, "Angade Kristo ong'ja." 21 Uamang 
sing'taiaha, "Indide na'ara sawasa? Na'an Elijahma?" Ua aganchakaha, 
"Ong'ja, angade ong'ja." Uamang sing'taiaha, "Na'a Katchinikgipama?" Ua 
aganchaktaiaha, "Ong'ja." 22 Uamang uo sing'taiaha, "Na'a sawa 
chong'mot chingna aganbo, maina chingko watatgiparangna, chinga 
aganepilna nanga. Na'a an'tangni gimin maiko agana?" 23 Johan 
aganchakaha, "Isaiahni agansoa gita, Gitelni ramako srongatbo'ine bakrao 
inwatgipani ku'rang, angan." 24 Watatgiminrangoni mitam Pharisrang 
Johano sing'aha, 25 "Na'a Kristo ong'jaode, Elijah ong'jaode, ba 
katchinikgipaba ong'jaode, na'a, mainasa baptize ka'ata?" 26 Johan 
aganchakaha, "Anga na'simangko chio napolata, indiba na'simangni gisepo 
saksa gnang, jeko na'simang uija 27 Uan angni jaman re'bagnigipa, uni 
ja'koprangni buduko engnamangba anga kraja." 28 Jordan Chibimani 
nalsachi Bethanyo, jeo Johan manderangko baptize ka'atengachim, uano 
jarang ong'aha. 


Isolni Mes Bi'sa 


29 Salgipino Jisuni an'tangona re'baengako nike, Johan aganaha, "Hiwa, 
Isolni Mes Bi'sa, a'gilsakni papko ra'anggipa! 30 Uani gimnan anga 
aganengachim, 'Angni jaman saksa re'baenga, indiba ua angna bate 
dal'batgipa ong'a, maina angni atchina skangan ua gnangchim.' Ian ua 
ong'a. 31 Uan sawa ong'a, uko angaba uikujachim, indiba Israelna uko 
ujatna anga re'baa aro chio baptize ka'ata." 32 Iako Johan sakki ong'e 
aganaha, "Salgioni paroa gita, Gistkni Uni kosakona ong'onbae dongako 
anga mkaha. 33 Anga uko uikujachim, indiba chio baptize ka'atna angko 
watatgipa Isol angna aganaha, Jem kosako Gisikni ong'onbae dongako 
na'a nikgen, uan Gisik Rongtalgipao baptize ka'atgipa ong'a! 34 Anga iako 
nikaha, aro anga na'simangna agana; Uan Isolni Depante ong'a!" 


Jisuni Skanggipa Sninggiparang 


35 Sal gipino Johan pile an'tang sninggipa sakgnimung dongengachim. 36 
Jisuni re'baengako nike ua aganaha, "Hiwa mbo! Isolni Mes Bi'sa." 37 Uni 
aganako knae, sninggipa sakgni Jisu baksa re'angpaaha. 38 Uamangni 
Ja'rikbaako nike, Jisu an'pile uamangna aganaha, "Na'simang maiko 
am'enga?" Uamang una aganaha, "Na'ara bano dongenga, Rabbi?" 
(Skigipa) 39 Ua uamangna aganaha, "Re'bae nibo." Uamang re'ange uni 
dongramko nikeaha, aro unsalo uamang unbaksan dongaha, unon 
attamchibara bri kontamang ong'achim. 40 Johanni aganako knae Jisuko 
Ja'rikanggipa sakgnioni saksara, Simon Pitorni jonggipa, Andrew 
ong'achim. 41 Ua adatang Simonko nikechenge, aganaha. "Chinga 
Kristoko (To nonggimin) nikaha. 42 Unon ua uko Jisuona rimbaaha. Jisu 
uko nitate, una aganaha, "Na'an Johanni depante Simon ong'a, nang ko 
Kephas minggen." (Tako pe'skaode Pitor, ba Ro'ong ong'a). 


Jisu Philip Aro Nathandko Okama 


43 Salgipino Jisu Galiliona re'angna mangsongaha, unon Philipko man'e, 
una aganaha, "Angbaksa re'bapabo." 44 Philipba, Andrew aro Pitorni 
donggipa songjinma Bethsaidaonin ong'achim. 45 Philip Nathanaelko 
man'e, una aganaha, "Jeni gimin Mose Niamo aro Katchinikgiparang 
sesoahachim3, uko chinga man'aha, uan Josephni depante, Nazarethoni Jisu 
ong'a." 46 Nathanael una aganaha, "Nazarethoni maiba nama ong'katna 
man'ama?" Philip na aganaha, "Re'bae niboching." 47 Jisu Nathanaelni 
an'tangona re'baengako nike, una aganaha, "Uan kakketgipa mande, uo 
toi'napa gri." 48 Nathanael una aganaha, "Na'a angko maikai ui'a?" Jisu 
una aganchakaha, "Philipni okamna skangan, na'a dumbur bolni kokkjmao 
dongengon anga nang'ko nikachim." 49 Nathanael una aganchakaha, 
"Rabbi, Na'an Isolni Depante! Na'an Israelni Raja!" 50 Jisu una 
aganchakaha, "Dumbur bolm kokkimao anga nang'ko nikachim inani 
giminan na'a bebera'ahama? Iarangna bate dal'batgiparangkon na'a nikgen. 
51 Ua aganangkuaha, "Beben anga na'simangna agana, na'simang salgini 
oako aro Isolni sa'grerangni mandeni Depanteona gadoangako aro 
ong'oanangako mikgen." 


2 
Kanao Bia Ka'a 


1 Gittamgipa salo Galilini Kanao bia ka'ani ong'on, Jisuni ma' gipa uno 
gnangchim. 2 Jisu aro uni sninggiparangkoba ua biaona okamachim. 3 
Unon alao chu bon'changoa, Jisuni ma'gipa una aganaha, "Uamango chu 
bon'changaha." 4 Jisu una aganaha, "Ama, na'a maina angko 
ja'donggaatenga? Angni sal sokkuja." 5 Uni ma'gipa chakkolrangna 
aganaha, "Ua na'simangna jeko agana ukon dakbo." 6 Jihudirangni 
dakbewal gita, ja'sujaksuna muan gni, ba muan gitam chakgipa ro'ongni 
basing te'dok uano dona gnangchim. 7 Jisu uamangna aganaha, "Ia 
basingrango chiko gapatbo." Uamang uarango rikingona sokpile gapataha. 
8 Unon ua uamangna aganaha, "Da'o mitam we'e, cha'dilgipaona 
ra'angbo." Uamang uko ra'angaha. Cha'dilgipa chu pilatgimin chiko 
ringotaha aro uko baoniko man'aha uijaha, indiba we'bagipa 
chakkolrangde uko uiachim. Unon cha'dilgipa chawariko okame, 10 una 
aganaha, "Pilakon namgipa chuko on'chenge, pekjokoa nambregijako 
manderangna on'a; na'ade namgipa chuko da'onaba rakkikuaha." 11 Ia 
skanggipa chinko Jisu Galilini Kanao dake, an'tangni rasongko parapeaha, 
aro uni sninggiparang uo bebera'aha. 12 lani ja'mano ua an'tangni ma'gipa, 
jonggiparang aro sninggiparang baksa Kapernaumona ong'oangaha, aro 
uamang uno banggija salrangna dongaha. 


Jisu Torom Nokkona Re'anga 


13 Jihudirangni watchangani Alani sal sepangaha aro Jisu Jerusalemchina 
doangaha. 14 Ua Torom noko matchu, mes, aro paroa palgiparangni aro 
tangka sregiparangni asongako man'eaha. 15 Ua budurangni betsmitko 
dake, Torom nokoniko mes, matchurang baksa uamangko a'rikataha. Ua 
tangka sregiparangni paisarangko satpripraaha, uamangni mejrangko 
bikpilataha. 16 Ua paroa palgiparangna aganaha, "Tarangko ianoniko 
ra'angbo, angni Pagipani nokko antidam dakatnabe." 17 'Nang'ni nokna 


bimchipanian angko cha minokgen,' me seako uni sninggiparang gisik 
ra'aha. 18 Jihudirang una aganchakaha, "Iarangko dakna nang'o bil gnang 
ine mesokna, na'a mai chinko dakgen?" 19 Jisu uamangna aganchakaha, 
"Ta nokko rubo, aro anga sal gittamon uko chakatatgen." 20 Unon 
Jihudirang aganaha, "Ta Torom Nokko rikna bilsi sotbridok nangaha, na'a 
lako salgittamon chakatatna amgenma? 21 Indiba ua be'entangni torom 
nokkosa aganengachim. 22 Ua sigiminrangoni chakatpilon, uni 
sninggiparang 1a agana kattako gisik ra'aha, aro uamang Sastroko aro 
Jisuni agana kattako bebera'aha. 


Jisu Pilak Manderangkan Uia 


23 Watchangani Alao, ua Jerusalemo dongmittingo, uni daka chinrangko 
nike, bang'en uni bimingo bebera'aha. 24 Indiba Jisu uamango ka'dongjaha, 
maina ua pilak manderangkon uiachim. 26 Mandeni gumin una pilakba 
sakki one aganna nangjachim, mama ua an'tangan mandeo mai gnang 
uitokachim. 


3 
Jisa Aro Nikodemas 


1 Jihudirangni sason ka'gipa, Nikodemus minggipa Pharisi saksa 
gnangchim. 2 Ua Jisuona walo re'bae aganaha, "Rabbi, na'a Isoloni 
rebagipa, skigipa ong'a ine chinga uia; mama Isol nang baksa dongjaode, 
pilakba nang'm daka chinrangko dakna amja." 3 Jisu una aganchakaha, 
"Beben anga nang'na agana, mande kosakoni atchijaskal Isolni Songnokko 
nikna man'a." 4 Nikodemus una aganaha, "Mande budepa ong'oa maidake 
atchitaina man'kua? Ma'ani oko gnigipa changna nape atchina man'ama?" 5 
Jisu aganchakaha, "Bebekon anga nang'na agana, mande chionimung, 
Gisikoni atchijaode Isolni Songnoko napna man'ja. 6 Be'enoni atchigipa 
be'enan aro Gisikoni atchigipa gisikan. 7 Anga nang'na aganani gimin aiao 
inmanabe, 'Na'simang kosakoni atchitaina nangchongmota.' 8 Balwa jechi 


sika uchi bala, aro na'a uni gam'ako knaa, indiba bachim balbara aro bahina 
balanga uko ujja. Gisikkom atchigipa sakanti uandaken ong'a." 9 
Nikodemus una aganchakaha, "Taranga maikai ong'na ama?" 10 Jisu una 
aganaha, "Na'a Israelni skigipa saksa ong'eba iarangko uijama? 11 
Bebekon anga nang'na agana, chingni uigiminkon chinga agana, aro 
chingni nikgiminni giminan chinga sakki on'a, indioba na'simang chingni 
sakkiko ra'chakja. 12 A'gilsakni gumin aganon nas'simang bebera'jaode, 
salgirangni gimin anga aganode, maikai bebera'gen? 13 Salgioni 
ong'onbagipa Manpeni Depantena agre darangba salgichi gadoangkuja. 14 
"Bakrao Mose maikai chipuko de'doaha, Mandeni Depanteba uandaken 
de'doako mann'a nanggen, 15 maikai uo bebera'gipa sakanti jringjrotni 
janggiko manna amgen. 16 Isol a'gilsakna inditan ka'saaha, ua an'tangni 
saksa kam'kam Depantekon on'jok, maikai Uo bebera'gipa sakanti sigija 
jringjrotni janggiko man'gen. 17 A'gilsakko bichal ka'china, Isol Depanteko 
a'gilsakona watatjaha, indiba a'gilsak maikai uchi jokatako man'gen. 18 
"Uo bebera'gipa sakantikon bichal ka'ja: indiba uo bebera'gijagipakode 
da'on bichal ka'manaha, mama ua Isolni saksakam'kam Depanteni bimingo 
bebera'jaha. 19 Ua bichala ian, seng'a agilsakona re'baaha, indiba 
manderang seng'ana bate andalako namnikbataha, maina uamangni 
kamrang namjachim. 20 Namgijako dakgipa sakanti seng'ako mitchia aro 
an'tang kamrangko parak ong'atjana gita, ua seng'aona re'baja. 21 Bebeko 
dakgipa seng'aona re'baa, jedakode uni kamrang Isolo pangchake 
dakgiminrang ong'a ine parape'na man'gen." 


Jisu Aro Johan 


22 Iani Ja'mano Jisu aro uni sninggiparang Judea jolona re'baaha. Ua 
uamang baksa uano donge baptize kaataha. 23 Johanba Salim sambajolni 
Aenono baptize ka'atangachim, maina ua biapo chi bang'achim. 
Manderang uona re'bae bang'en baptize ka'atako man'tokengachim, 24 
maina Johanko patoko dongkujachim. 25 Unon rongtalatani gimin Johanni 
sninggiparang aro saksa Jihudini gisepo jegrikani ong'kataha. 26 Uamang 
Johannona re'bae, una aganaha, "Rabbi, nibo! Jordanni nalsachi nang baksa 


donggipa jeni gimin na'a sakki on'achim, uaba baptize ka'atenga, aro uona 
pilakan re'anga." 27 Johan aganchakaha, "Salgioni on'giminna agre mande 
mamingkoba man'na amja. 28 Na'simang an'tangtangan angni agangimin 
kattani sakkirang ong'a. 'Anga Kristo ong'ja, indiba una skang angko 
watatsoaha.' 29 Namchikko man'gipaan chawari ong'a indiba un baksa 
dongpae knatimgipa, chawarini ripengtang, uni kurangko knae katchabea. 
Uandaken angni katchaaba chu'sokaha. 30 Ua dal'roroangna nanga indiba 
anga on'roroangna nanga." 


Salgioni Re'bagipa 


31 Kosakom re'bagipa, pilakna batgipa ong'a, a'gilsakomgipade a'gilsaknin 
aro a'gilsakni gitan agana. Salgioni re'bagipa pilaknan bata. 32 Ua an'tangni 
nikgimin aro knagiminni giminsa sakki on'a, indiba pilakba uni sakkiko 
ra'chakja. 33 Um sakkiko ra'chakgipa mande, Isol bebegipa ong'a ine 
ra'manaha. 34 Isolni watatgimin mande Isolni kattarangko agana, mama 
Isolni on'gimin gisikni ari gri. 35 Pagipa Depantena ka'saa aro uni jako 
pilakkon on'tokaha. 36 Depanteo bebera'gipa jringjrotni janggikon 
man'aha. Depanteko manigijagipa jringjrotni janggiko uma manja; indiba 
Isolni ka'onangasa uni kosako dongkama." 


4 
Jisu aro Samariani me'chik 


1 Jisu an'tang baptize ka'atjaoba, uni sninggiparang 2 Johanna bate 
bang'bata sninggiparangko dakenga aro baptize ka'atenga ine Pharisirang 
knamanaha ine Jisu uioa; 3 Ua Judeako wate Galilichina re'angpilaha. 4 
Ua Samaria gita nappakangna nangani gumin 5 Jakobni an'tang depante 
Josephna on'gimin a'ba damsani sepango donggipa Samariani Sykar 
minggipa songona re'baaha. 6 Uano Jakobni chia'kolba gnangchim. 
Songree neng'ahani gimin Jisu chia'kol sambao asonge dongaha, da'o 
saljatchimang ong'achim. 7 Unon Samariani me'chik saksa chi ko'na 


re'baaha aro Jisu una aganaha, "Angna ringna on'bo." 8 (Uni sninggiparang 
cha'aniko brena songjinmachi re'angman'ahachim.) 9 Samariani me'chik 
una aganaha, "Maikaisa na'a Jihudi mande ong'eba, anga, Samaria 
me'chikoniko ringna bia?" (Mama Jihudiiang aro Samariarang cha'rim 
ringrimjachim.) 10 Jisu una aganchakaha, "Na'a Isolni on'ako aro Angna 
ringna on'bo ine nang'na agangipako uigenchimode, na'a uo bi'genchun, aro 
ua nang'na ehijanggiko ongenchim." 11 Me'chik una aganaha, "Skigipa, 
nang'o ko'chakani gri, aro chia'kola tu'a, na'a baoniko chijanggiko man'gen? 
12 Na'an chingni Jakobnaba dal'batama? Ua 1a chia'kolko chingna on'aha, 
aro 1anoniko an'tangba aro uni dedrang aro jakrangba ringangaha." 13 Jisu 
una aganchakaha, "Ta chiko ringgipa sakanti ringna siktaigen, 14 indiba 
anga je chiko on'gen uko ringgipa pilakan mamingdakeba ringna 
siktaijawa. Anga je chiko on'gen ua uno chimik ong'e, uko jringjrotni 
janggiona dilanggen." 15 Ua me'chik una aganaha, "Skigipa, angna ua 
chiko on'bo, jedakode anga ringna siktaijawa aro indita ramako ianona 
re'bae chi ko'ena nangjawa." 16 Jisu una aganaha, "Re'angbo, nang'ni 
segipako okame 1anona rimbabo." 17 Me'chik una aganchakaha, "Ango 
segipa dongja." Jisu una aganaha, "Na'a, 'Ango segipa dongja,' ine 
aganaha, kakketan ong'a, 18 Indiba nang'o segipa sakbongajok, aro da'o 
nang'o doggipaba nang'ni segipa ong'ja. Na'a bebekon aganaha." 19 Ua 
me'chik Jisuna aganaha, "Skigipa, na'a saksa katchinikgipa ong'a ine anga 
nikaha. 20 Chingni pagitchamrang ia a'brio olakiachim, aro na'simang 
agana, Jerusalemsa olakiani biap aro unosa pilakan olakina 
nangchongmota." 21 Jisu uha aganaha, "Angko bebera'bo, sii re'baenga 
na'simang Pagipako 1a a'brioba ba Jerusalemoba olakijawa. 22 Na'simang 
jeko ujja uko olakia, chingade jeko uia ukosa olakia, mama jokatani 
Jihudirangoni ong'a. 23 Dao sal re'baenga jensalo olakichongmotgiparang 
gisiko aro bebeo Pagipako olakigen, mama an'tangko indake olakigipa 
manderangkon Pagipa am'a. 24 Isol Gisikan, aro uko olakigiparang gisiko 
aro bebeo olakina nanga." 25 Ua me'chik aganaha, "Anga uia Kristo (To 
nonga man'gipa) re'baenga. Ua re'baon an'chingna pilakkon agane on'gen." 
26 Jisu una aganaha, "Nang baksa aginenggipa angan Ua." 27 Uochachan 
uni sningiparang re'baaha, aro ua me'chik baksa agangrike dongengana 


uamang aiao mmanaha; indiba, "Na'a maiko am'enga?" ba "Na'a un baksa 
maina agangrikenga?" ine saksaba uo sing'jaha. 28 Unon ua me'chik 
an'tang basingko donange songjinmaona daariangenba manderangna 
aganeaha. 29 "Angni pilak dakgiminko aganna amgipa mandeko re'bae 
niebo, Uan Kristo ong'jama?" 30 Uamang songjinmaoni re'ongkatbae uona 
re'batokaha. 3! Unomitingo sninggiparang uko mol'mole aganaha, "Rabbi, 
na'a cha'boaha." 32 Jisu uamangna aganaha, "Ango cha'na igita cha'ani 
gnang, jeko na'simang wija." 33 Sninggiparang saksa sakgipinna aganaha, 
"Saoba una cha'aniko ra'baahama?" 34 Jisu uamangna aganaha, "Angko 
watatgipani namnikako dakan aro uni kamko chu'sokatan angni cha'ani 
ong'a. 35 'Rakari sokna da'o jabri dengenga, ine na'simang aganjama? Anga 
na'simangna agana, na'simangni mikgronrangko de'chaoe a'barangchiko 
niatbo, uarang minaha aro ratna namaha. 36 Ratgipa an'tangni man'gniko 
man'enga aro jringjrotni janggiona biteko chimongengaha, jedakode 
satgipa aro ratgipa katcharimna man'gen. 37 Indake saksa sata aro 
sakgipin ratskaa ine aganania bebe ong'a. 38 Jena na'simang neng'e 
gamjachim, uko ratna anga na'simangko watata, gipinrang neng'bee 
gam'aha aro uamangni jakmani biterango na'simang bak man'paaha." 39 
Songjinmaoni bang'bea Samaria manderang uko bebera'aha, maina ua 
me'chik sakki one aganengachim, "Ua pilak angni dakgiminrangko agane 
on'tokaha." 40 Unon Samariani manderang uko an'tangtang baksa 
dongkuchina mol'molaha, aro ua uano salgnina dongaha. 41 Uni agana 
kattarangna sakgipinrangba bang'en bebera'aha, 42 aro uamang ua 
me'chikna aganaha, "Nang'ni aganani giminsan chinga bebera'a1jaha, da'o 
chinga an'tangtangba uko knaaha, aro uan a'gilsakko jokatgipa 
ong'chongmota ine utaha." 


Jisu Subidarani Depanteko An'sengata 


43 Sal gnini Ja'mano Jisu uanoni Galiliona re'angaha. 44 Katchinikgipa 
songtango mandera'ako manja ine Jisu an'tangan sakki on'aha. 45 Ua 
Galiliona re'baoa, Galilini manderang uko rimchaksoaha, maina uamaag 
Watchangani Alaona re'angenba Jerusalemo pilak uni dakarangko 


nikachim. 46 Ua Galilini Kanaona re'bapiltaiaha jeo ua chiko chu 
pilatachim. Uano rajani saksa Subidar gnangchim; uni depante 
Kapernaumo sae dongengachim. 47 Ia mande, Jisu Judeaoni Galiliona 
re'baaha ine knaoa, uona re'ange, an'tangni depanteko re'bae an'sengatchina 
mol'moleaha, maina ua sinasiengachim. 48 Jisi una aganaha, "Na'simang 
chinrangko aro aiao inmananirangko nikjaskal bebera'jawa." 49 Rajani 
Subidar una aganaha, "Skigipa, angni bisa sina skangan re'bapabo." 50 
Jisu una aganaha, "Re'angbo nang'ni depante tanggnok." Ua mande Jisuni 
an'tangna agana kattako bebera'e re'angaha. 51 Ua ong'onangmitingon, uni 
nokkolrang uko gronge aganaha, "Nang'ni depante tangenga." 52 Salni 
badia bako ua namkalna a'bachengaha ine ua uamango sing'aha. Uamang 
una aganaha, "Mejalo saljatchi on'tisa badeangachibara sawaka 
namangaha." 53 Uochachan "Nangni depante tangginok" ine Jisu 
aganachim, ine pagipa uiaha. Unon ua aro uni nokgimikba Jisuo 
bebera'aha. 54 Ian Judeaoni Galiliona re'bae, uni daka gnigipa chin 
ong'achim. 


5 


Bethesda Chibolo An'sengata. 1 Iani ja'mano Jisu Jerusalemchina 
doangaha; maina Jihudirangni maniani sal gnangchim. 2 Jerusalemo Mes 
cholgugapakchi grimra dambonga gnanggipa, Ibri ku'sikchi Bethesda 
minggipa chibol damsa gnangchim. 8 Uano bangbea sagipa manderang 
mikgri, jakora aro ja'ajak sikrepgiparang chini moako nisenge 
dongtokengachim. 4 (Maina je saini bakoba ua chibolona sa'gre re'bae 
chiko moatrongachim. Unon chi moani ja'mano je mandean skang chio 
ong'one auea, ua je saaoniba an'sengako man'achim.) 5 Bilsi kolatchichetna 
saenggipa mande saksa uano tue dongengachim. 6 Unon Jisu ua mande 
uano ruuta sairangna tue dongengachim ine uie, una aganaha, "Na'a 
an'sengatako man'na namnikama?" 7 Sagipa mande una aganchakaha, 
"Skigipa, chiko moatmitingo angko chibolo donatna gita, angni mande 
saksaba dongja. Angni re'angmitingon sakgipin angna skang 
ong'onerongata." 8 Jisu una aganaha, "Chakatbo, nang'ni tuchakaniko ra'e 


re'rorobo." 9 Ua mande bakan an'sengatako man'aha, aro an'tang 
tuchakaniko ra'e re'roroaha. Uan Neng'takani sal ong'achim. 10 Uni gumin 
Jihudirang an'sengatako man'gipa mandena aganaha, "Ian Neng'takani sal 
ong'a, na'a nang'ni tuchakaniko de'tommalja." 1 1 Ua uamangna 
aganchakaha, "Angko an'sengatgipa mandean angna aganaha, 'Nang'ni 
tuchakaniko ra'e re'rorobo." 12 Uamang uo sing'aha, ""De'tome re'rorobo,' 
ine agangipa mandea sawa?" 13 Indiba uah sawachim, ua an'sengatako 
man'gipa mande uijachim. Ua biapo mande jinma dongani gimin Jisu 
uanoni re'angskaaha. 14 Tani ja mano Jisu uko Torom noko grange 
aganaha, "Nibo, na'a an'sengatako man'aha, pap ka'tainabeaha, maina 
nang'na maiba namjabata ong'naba donga." 15 Ua mande re'ange an'tangko 
an'sengatgipa mandea Jisuan ong'a ine Jihudirangna aganeaha. 16 Unon 
jarangko Neng'takani salo ua dakahani gimin Jihudirang Jisuko a'rikna 
a'bachengaha. 17 Jisu uamangna aganchakaha, "Angni Pagipa da'ona 
kingking jaktipgija kam ka'enga, angaba ugitan dakenga." 18 Tam giminan 
Jihudirang uko batesa so'otsrangna am'aha, maina ua Neng'takani salkosan 
pe'aigija, antangko Isol baksa apsan dake, Isolko an'tangni Pagipa inachim. 


Depante Ong'am Bil 


19 Jisu uamangna aganchakaha, "Beben anga na'simangna agana, Depante 
skatangde mamingkoba dakna amja. Ua Pagipani dakako nikesan dakna 
amaia; maina Pagipa jeko daka, ukon Depanteba daka. 20 Pagipa 
Depantena ka'saa aro pilak an'tangni dakako una me'soka, aro iarangna 
dalbatgipa kamrangkoba ua una me'sokgen maikai na'simang alao 
inmangen. 21 Pagipa maikai sigiminrangko chakatate janggiko on'a, 
uandaken Depanteba an'tangni namnikgiparangna janggiko on'a. 22 Pagipa 
darangkoba bichal kaja; indiba pilak bichal ka'aniko Depantenan on'aha, 
23 maikai uamang jedake Pagipako mandera'a, Depantekoba mandera'na 
man'gen. Soaba Depanteko mandera'jaode, uko watgipa Pagipakon ua 
mandera'ja. 24 "Beben anga na'simangna agana, angni kattako knachake, 
angko watatgipako bebera'gipaan jringjrotni janggiko man'aha. Ua 
bichalona re'baja: indiba siaoni janggiona ga'bataha. 25 Beben anga 


na'simangna agana, Sal re'baenga, aro da'oba ong'a, jeo sigiminrang Isolni 
Depanteni ku'rangko knagen, aro uko knachakgiparang tanggen. 26 
Maikai Pagipa an'tangan janggini ja'pang ong'a, uandaken Depantekoba 
janggini ja'pang ong'china on'aha. 27 lana agreba, ua Mandeni Depante 
ong'ani gumin pilak bichalni bilkoba una on'aha. 28 Na'simang iana aiao 
ihmanaha, maina sal re'baenga pilak gopramogiparangba uni ku'rangko 
knae ong'katbagen. 20 Jerangni kamrang namachim uamang jringjrotni 
janggiona chakatatako man'gen. Namgijako dakgiparang bichalona 
chakatatako man'skagen. 30 Anga an'tangni bilo mamingkoba dakna amja; 
Apam agana gitasa anga bichal ka'a: aro angni bichal kakket ong'a, maina 
anga an'tangni namnikako am'aenga, indiba angko watatgipani 
namnikakosa am'a." 


Jisuni Sakkirang 


31 "Anga an'tangni gimin sakki on'ode, angni sakki bebe ong'ja. 32 Angni 
gimin sakki ongipa sakgipin gnang, aro anga ula, angni gimin uni sakki 
on'ara bebe ong'a. 33 Na'simang Johanona watataha, aro ua bebena sakki 
on'aha. 34 Anga mandeni sakkio pangchakade ong'ja, indiba na'simang 
maikai joktako man'gen anga iarangko agana. 35 Ua ching'enggipa aro 
teng'enggjpa tochri ong'achim, aro na'simang uni teng'suao dikdiksasan 
katchana sikaha. 36 Johanni sakkina bate dal'batgipa sakki ango gnang. 
Da'o angni dakenggipa kamrang, Pagipani angna ka'e chu'sokatchina 
on'gimin ong'a, uarangan angko Pagipa watataha ine angni gimin sakki 
on'a. 37 Angko watatgipa, Apa an'tangan angni gimin sakki on'aha, 
na'simang maming saloba uni ku'rangko knakuja aro uni bimangko nikkuja. 
38 Um katta na'simango dongkamja, maina uni watatgipako na'simang 
bebera'ja. 39 Na'simang Sastrorangoniko am'a, mama uarango jringjrotni 
janggi donga ine na'simang chanchia. Uaranga angni giminsan sakki on'a. 
40 Indiba janggiko man'na gita na'simang angona rebana sikja. 41 
"Mandeni rasong on'ako angna nangja, 42 indiba anga na'simangko uia; 
na'simangni ka'tongo Isol na ka'sara dongja. 43 Anga angni Pagipani 
bimingo re'baaha, aro na'simang angko ra'chakja, indiba sakgipin an'tangni 


bimingo re'baode, na'simang uko ra'chakgen. 44 Saksangipa Isolni 
rasongko am'gija, an'tangtangskani rasongko am'gipa, na'simang maikai 
bebera'na ama? 45 Anga na'simangko Apana matnange agangen ine 
chanchinabe. Na'simangko matnanggipade Mosesa, jeo na'simang 
ka'donganiko donaha. 46 Na'simang Moseko bebera'ode angkoba 
bebera'genchim, maina angni giminan ua seaha. 47 Na'simang uni 
segiminiangko bebera'jaode, na'simang maikai angni kattarangko 
bebera'gen." 


6 
Jisu Hajalbongana Ala 


1 Tani ja'hmano Jisu Galili Sagal (Tiberia) nalsachi re'angaha. 2 Unon 
bang'bea jinma uko ja'rikangaha, maina sagiparangko an'sengate bilakgipa 
kamrangko dakako uamang nikachim. 3 Jisu a'briona doange an'tangni 
sninggiparang baksa asongaha. Unon Jihudirangni 4 Watchangani Alani 
sepangahacbim. 5 Jisu niwilwaloa bang'boa manderangni an'tangona 
re'baengako nikaha. Uni gimin Jisu Philipna aganaha, "Ia pilak 
manderangko okkaatna an'chinga baoniko chu'onga gita cha'aniko brena 
man'gen." 6 (Ua an'tangni daknasiako uiachim, indiba Philipko nina gitasa 
ua iako aganaha.) 7 Philip aganchakaha, "Ia pilak manderangna on'tiprak 
tikatnamangba tangka hajalsana bate pittako brena nang'genchim." 8 Uni 
sninggiparangoni sakgipin, Simon Pitorni jonggipa Andrew aganaha, 9 
"Tano bi'sa saksa gnang, uo job mini pitta dotbonga aro na'tok manggni 
donga; indiba indita manderangna uara mai ong'gen?" 10) Jisu uamangna 
aganaha, "Manderangko asongatbo." (Ua biap gimikon samsirarachim) 
Unon pilak manderang asongaha, aro sak hajalbongamang mande 
gnangchim. 11 Unikoa Jisu pittako ra'e Isolko mittelaha, aro asonggipa 
manderangna sualataha. Ua na'tokkoba ra'e indaken dakaha aro uamang 
pilakan nanga gita cha'tokaha. 12 Uamang pilakan cha'e okkaman'oa, Jisu 
an'tangni sningiparangna aganaha, "Agitchagipa pe'tonggimin pittarangko 
chimongbo, jedakode on'tisamangba gimajawa." 13 Uandaken uamang 


manderangni cha'spa job mini pitta petonggiminrangko chimongtokoa kera 
chi'gni ong'aha. 14 Uno donggipa manderang Jisuni ia aiao inmangipa 
jakmako nike aganaha. " Aigilsakona re'bagnigipa katchinikgipa ian 
ong'chongmota." 15 Uandaken uamang re'bae, uko rim'e raja songdranasia 
ine Jisu uiaha, uni gimin ua saksan a'brichina doangtaitaha. 


Jisu Chi Kosako Re'a 


16 Attam ong'ahaon uni sninggiparang sagalona ong'onangaha. 17 Uamang 
ringo gakate Kapernaumchina batangengachim. Unon andalbapilaha, 
indiba Jisude uamangona re'bakujachim. 18 Da'o balwa ta'rakbeengani 
gimin sagal pokpekbeaha. 19 Uamang mail gittam, ba mail brimang 
choangaha, unon Jisuni chi kosako ring sepang sepang re'baengako nike 
uamang kenaha. 20 Jisu uamangna aganaha, "Angasa, kenabe," 21 Unon 
uamang uko ringo gakatatna namnikaha, indiba uamang je biapona 
re'angengachim, uanona ua ring bakan sokangskaaiaha. 


Manderang Jisuko Am'a 


22 Sal gipino sagalni nalsachi ring bolsana agre gipin dongjahachim, aro 
Jisu an'tangni sninggiparang baksa ua ringo gakatjahachim, aro uamang 
an'tangtangrara re'angaha ine mande jimma nikaha. 23 Gitelni Isolko mittele 
pittako pe'gipa biap sambaona Tiberiasoni gipin ringrangba re'baaha. 24 
Jisu aro uni sningiparang uano dongja ine jinma nikoa, uamang 
an'tangtangba ringrango gakate Kapernaumona Jisuko am'e re'angaha. 


Jisu Janggini Pitta 


25 Uamang uko sagal nalsachi nikeoa aganaha, "Rabbi, na'a basako ianona 
re'baaha?" 26 Jisu uamangna aganchakaha, "Beben anga na'simangna 
agana, chinrangko nikani gimin ong'ja, indiba pittarangko cha'e okkaahani 
giminsa na'simang angko am'enga. 27 Gimagnigipa cha'anina gamnabe, 
indiba jringjrotni janggiona dongkamgipa cha'anina gambo. Ia cha'aniko 
Mandeni Depante na'simangna on'gen, maina Pagipa Isolan an'tang bilni 


mohorko uo su'aha." 28 Uamang una aganaha, "Chinga Isolni kamrangko 
ka'na gita maiko dakna nanga?" 29 Jisu uamangna aganchakaha, "Isolni 
kam ian, chongmotan jeko ua watataha, uo na'simang bebera'na nanga." 80 
Uni gimin uamang una aganaha, "Chinga nike bebera'na man'na gita, na'a 
mai chinko daka? Na'a maiko daka? 31 An'chingni pagitchamrang bakrao 
mannako cha'aha, Sastroo agana gita, "Cha'china ua uamangna salgioniko 
cha'aniko on'aha." 32 Jisu uamangna agan'uamangna aganaha, "Beben 
anga na'simangna agana Mose na'simangna salgioni cha'aniko on'jachim, 
indiba angni Pagipasa na'simangna chong'motgipa cha'aniko salgioniko 
on'a. 33 Salgioni ong'onbae a'gilsakna janggiko on'gipaan, Isolni on'gipa 
cha'ani ong'a." 34 Uamang una aganaha, "Gitel, ia cha'aniko chingna 
pangnan on'bo." 35 Jisu uamangna aganaha, "Angan janggim cha'ani, 
angona re'bagipa sakanti mamingdakeba okkrijawa, aro ango bebera'gipa 
sakanti mamigdakeba ringna siktaijawa. 36 Indiba anga na'simangna 
agana, na'simang angko nikahaoba, angko bebera'ja. 37 Jemangko Apa 
angna on'aha, uamang angona re'baa aro angona re'bagipako anga 
mamingdakeba an'pilatjawa. 38 Antangni sika gita ong'ja, indiba angko 
watagipani namnikako dakna anga salgioni re'baaha. 39 Angko 
watatgipani nangnika ian, chong'motan angna on'giminrangoni 
saksamangkoba anga gimaatjawa, indiba chon'kaman salo pilakkon 
janggiona chakatatgen. 10 Angni Pagipani namnika ian: chongmotan 
Depanteko nikgipa aro bebera'gipa sakanti jringjrotni janggiko man'gen, 
aro chon'kaman salo anga uko chakatatgen." 41 Jihudirang iani gumin 
miteng-miteng aganna a'bachengaha, maina ua aganachim, "Angan salgioni 
ong'onbagipa cha'ani." 42 Uamang aganaha, "Ia mande Josephm depante, 
Jisu ong'jama? An'chinga uni ma'apako uia; indide, da'o ua maikai 
an'tangko salgioni ong'onbaaha ine agana?" 43 Jisu uamangna 
aganchakaha, "Na'simangni gisepo miteng-miteng aganabe. 44 Angko 
watatgipa Pagipa angona salbajaskal darangba angona re'bana amja, aro 
ukosan bon'kaman salo anga chakatatgen, 45 Katchinikgiparang seaha, 
'Pilak manderangan Isolni skiako man'gen.' Apaoniko knae skia man'gipa 
pilakan angona re'baa. 46 Pilakan Pagipako nikaha iade ong'ja. Jean 
Isoloni ong'a uasan Pagipako nikaha. 47 "Beben anga na'simangna agana, 


bebera'gipaan jringjrotni janggiko man'aha. 48 Angan jringjrotni cha'ani. 49 
Na'simangni pagitchamrang bakrao manako cha'eba siaha; 50 indiba 
salgioni ong'onbagipa cha'aniko cha'gipa sakanti sijawa. 51 Angan salgioni 
ong'onbagipa tanggipa cha'ani ong'a. Ia cha'aniko cha'gipa sakanti 
jringjrotnan tanggen. Je cha'aniko anga on'gen uan angni be'en ong'a jeko 
anga a'gilsakni tanggnina on'a." 52 Tan Jihudirangni gisepo ka'onange 
Jegrikamiko an'bachengataha, "Ta mande maikai be'entangko an'chingna 
on'na ama?" ine uamang an'tangtangni gisepo sing'aha. 68 Jisu uamangna 
aganaha, "Beben anga na'simangna agana, na'simang Mandeni Depanteni 
be'enko cha'jaode, aro uni an'chiko ringjaode, na'simang an'tangtanggode 
janggiko man'jawa. 54 Angni be'enko cha'gipa aro angni an'chiko ringgipa 
jringjrotni janggiko man'a, aro bon'kaman salo anga uko chakatatgen. 55 
Angni be'en chong'motgipa cha'ani aro angni an'chi chong'motgipa ringani 
ong'a. 56 Angni be'enko cha'gipa aro angni an'chiko ringgipa ango 
dongkama aro anga uo dongkama. 57 Tanggipa Paggipa angko watataha 
gita aro anga Pagipana tanga gita, angko cha'gipa angna tanggen. 58 Ian 
salgioni ong'onbagipa cha'ani ong'a. Iade na'simangni pagitchamrangni 
cha'eba sigipa cha'am gita ongja. Ia cha'aniko cha'gipa jringjrotnan 
tanggen." 59 Kapernaumni sinagogo skimitingo Jisu iako aganaha. 


Jringjrotni Janggin Kattarang 


60 Tako knae, uni sninggiparangoni bang'en aganaha, "Ia skiania rakdugaa. 
Iako sawa knachakna man'gen?" 61 Uamang aganjaoba, Jisu an'tangni 
sninggiparang lani gimin miteng-miteng aganenga ine uie, maha, "Ian 
na'simanko ja'gitotama? 62 Mandem Depante jeo dongachim, uona uni 
gadoangako na'simang nikosa1? 63 Janggiko on'gipa Gisik ong'a, be'ende 
gamchatja. Angni na'simangna agangipa kattarangan Gisik aro janggi 
ong'a; 64 indiba na'simangoni mitam bebera'ja." (Jisu a'bachengantal 
bebera'gijagiparangko aro an'tangko bobilni jako on'gnigipako uiachim.) 65 
Ua aganaha, "Tani giminan anga na'simangna aganaha, chong'motan Pagipa 
salbajaskal darangba angona re'bana amja." 


Pitor Jisuko Ku'chaka 


66 Tani giminan uko ja'rikgiparangoni bang'en uko watangaha aro un baksa 
re'angpajaha. 67 Umi gimin Jisu sakchigni sninggiparangna aganaha, 
"Na'simangba angko wate re'anggenma?" 68 Simon Pitor una aganaha, 
"Gitel chingara saona re'anggen? Jringjrotni janggini Kattarang nang'on 
gnang. 69 Na'an Isolni Rongtalgipa ong'a ine chinga uia, aro bebera'a" 70 
Jisu uamangna aganchakaha, "Anga na'simang sakchigniko sejachimma? 
Indiba na'simangoni saksade diabol ong'a!" 71 Ua Simon Iskariotni 
depante, Judasni gimin aganengachim, maina sakchigni sninggiparangoni 
uko bobilni jako on'gipa Judas ong'achim. 


7 
Jisu Aro Uni Joggiparang 


1 Tani ja'mano Jisu Galili jol gita songreangengachim. Jihudirang uko 
so'otna am'engani gimin ua Judeao songrena sikjachim. 2 Jihudirangni 
Jamdap-pine maniani sal sepangahani gimin 3 Jisuni jonggiparang una 
aganaha, "Nang'ko ja'rikgiparang nang'ni kamrangko nikna manna gita, 
na'a ia biapko wate Judeaona re'angbo. 4 An'tangko mingsingatna sikode 
pilakba mamingkoba donnue dakja. Na'a iarangko dakengani gimin 
a'gilsak gimikan nang'ni gimin uichina! 5 (Uni jonggiparangba uko 
bebera'jaengachim.) 6 Jisu uamangna aganaha, "Na'simangnade je salba 
nama, indiba angna sal sokkujaenga. 7 A'gilsak na'simangko mitchina 
manjja, indiba ang'kode mitchia, maina uni re'anirang namja ine ang a 
aganen dongenga. 8 Na' simang ua manianiona re'angbo, angade 
re'angjawa, mama angni sal sokkuja." 9 Tako aganenba ua Galilion 
dongrikaha. 


Jamdap Pine Maniamio Jisu Dongpa'a 


10 An'tangni jonggiparang manianiona re'angmanoa, uaba an'tangko 
nikatgija re'angpa'aha. 11 Jihudirang manianio uko am'e sing'aha, "Uara 


bao?" 12 Ja'mano uni gumin bang'an agantokengachim. "Uan namgipa 
mande ong'a," gipinrang aganengachim, "Ong'ja, ua jinmako dilsretenga." 
13 Je ong'oba Jihudirangna kenani gimin darangba uni gimin parakede 
aganjaha. 14 Unon maniani bimitingo Jisu Torom nokona gadoange skina 
a'bachengaha. 15 Jihudirang aiao inmane aganaha, "Ta mande poraigija, 
maikai indita skia man'a?" 16 Jisu uamangna aganchakaha, "Angni skiara 
angoni ong'ja, indiba angko watatgipaonisa. 17 Saoba uni sikako dakna 
namnikode, ia skiani Isolnima ba angoni ong'a, uko ua uigen. 18 Je 
mandean biltangchi agana, ua an'tangna rasongko am'a, indiba jean 
an'tangko watatgipani rasongko am'a, uan kakket ong'a aro uo tol'napa gri. 
19 Mose na'simangna Niamko on'jachimma? Indioba na'simangoni saksaba 
Niamko manirongja. Na'simang maina angko so'otna am'enga?" 20 Jinma 
aganchakaha, "Nango kore donga, nang'ko sawa so'otna am'enga?" 21 Jisu 
uamangna aganchakaha, "Nengtakani salo anga kam mingsako dakaha, 
aro ua na'simang pilakkon dil'dil ong'ataha. 22 Mose na'simangna bigil 
rasotani bewalko on'aha. Uan Moseoni ong'ja, indiba pagitchamrangonisa. 
Uko na'simang Neng'takani salrangoba dakronga. 23 Moseni Niamko 
pe'jana gita mande Neng'takani salo bigil ra'sotako man'ode, indide anga 
Neng'takani salo saksa Mandeni saako an'sengatani gimin na'simang maina 
angko ka'onanga? 24 Mandeko nikari bichal ka'nabe, indiba na'simangni 
bichalrango kakket ong'bo." 


Uan Kristo Ong'ama? 


25 Jerusalemoni mitam manderang aganaha, "Ian uamangni so'otna 
am'enggipa ongjama? 26 Indioba niboching, ua paraken aganenga, uamang 
mamingkoba aganna amjaha. Uan Kristo ong'a ine sason ka'giparangba 
uichong'motahama? 27 la mande baoni ong'a, an'ching uia, indiba Kristo 
re'baon, ua baoni ong'a pilakba uijawa." 28 Jisu Torom noko skimitingo 
uamangna inwate aganaha, "Na'simang angko uia, aro anga baoni 
na'simang uia; indiba anga an'tangni bilo ra'bajaha. Angko watatgipa bebe 
ong'a aro na'simang uko ujja. 29 Anga uko uia maina anga uonin ong'a, aro 
uan angko watataha." 30 Uamang uko rim'na tekkelbeaha, indiba darangba 


uni kosako jak sniljaha, mama uni sal sokkujachim. 31 Unon jinmaoni 
bang'en Uo bebera'e aganaha. "Kristo re'baoa, ia mandeni dakgiminrangna 
bate chinrangko dakgenma?" 


Jisuko Rim'na Nirimgiparangko Watata 


32 Jisuni gumin jinmani bang'en agananirangko Pharisirang knaaha, aro 
kamal dal'giparang aro Pharisirang uko rim'na nitimgiparangko watataha. 
33 Jisu uamangna aganaha, "Anga na'simang baksa dikdiksana dongkugen 
aro uni jamano anga angko watatgipaona re'anggen. 34 Na'simang angko 
am'gen, indiba angko man'jawa, maina jeo anga donga na'simang uanona 
rebana amyja." 35 Jihudirang an'tangtangni gisepo agangrikaha "Ua baona 
re'angnasia, an'chinga maikai uko am'e manjawa? Gipin ma'kringrangni 
gisepo ma'eke donggipa Jihudirangona re'angnasiama, aro ua gipin 
ma'kringni manderangna skinasiama? 36 Na'simang angko am'gen, indiba 
angko man'jawa, aro jeo anga donga uanona na'simang re'bana amja' ine ua 
maina agana?" 


Tanggipa Chini Chiring 


37 Mamani bon'kamgipa aro mongsongbatgipa salo Jisu chadenge inwate 
aganaha, "Saoba ringna sikode, angona re'bae ringechina. 38 Sastroo 
agana gita, 'Jean ango bebera'a, tanggipa chini chibima uni ka'tongo 
jokgen" 39 (Ua an'tango bebera'giparangni man'nasigipa Gisikni gimin 
lako aganengachim, mama unomitingo gisikko uamangna on'kujachim aro 
Jisu an'tangan rasongo de'doako man'kujaengachim.) 


Manderangni Gisepo ma'maleka 


40 Jimmanoni mitam iarangko knae, uamang aganaha, "Beben, ian ua 
katchinikgipa ong'a." 41 Gipinrang aganskaaha, "Ian Kristo ong'a," indiba 
mitam agantaiaha, "Kristo Gililioni re'bagenma? 48 Kristo Daudni 
bitchrioni aro Daudoi donggipa gittim Bethlehemoni re'baa," ine Sastroo 
aganjama?" 48 Uandaken jinmani gisepo uani gimin dingtang dingtang 


dake agantokaha. 44 Uamangoni mitam uko rim'na sikaha, indiba pilakba 
uni kosako jak on'jaha. 


Dilgiparangni Bebera'gijani 


45 Nitimgiparang, kamai dal'giparang aro Pharisirangona re'bapiloa, 
uamang nitimgiparango sing'aha, "Na'simang mama uko rim'bajaha?" 46 
Nitimgiparang aganchakaha, "Ia mandeni agana gita pilakba agankuja." 47 
Pharisirang uamangna agantaiaha, "Na'simangkoba brangatahama? 48 
Sason ka'giparangoni aro Pharisirangoni saoba uo bebera'ahama? 49 Indiba 
la Niamko uigijagipa jinma, sao man'giparang ong'a." 60 Skango Jisuona 
re'bagipa, uamangoni saksa, Nikodemus uamangna, aganaha, 51 
"Mandeko knachenggija aro uni dakako uigija, an'chingni niam jekoba 
bichal ka'na man'ama?" 62 Uamang una aganchakaha, "Na'aba 
Galilionima? Sastrooniko am'e nibo, Galilioni katchinikgipa ong'katja." 53 
Unon uamang sakantian noktangtangchi re'angtokaha. 


8 
Til'ekao Rim'a Man'gipa Me'chik 


1 Unon Jisu Joitun a'briona doangaha, 2 Pringwalni ua Torom nokona 
re'bataiaha. Pilak manderang unona re'baoa, Ua asonge uamangna skina 
a'bachengaha. 3 Sastro skigiparang aro Pharisirang til'ekao rim'a man'gipa 
saksa me'chikko uona rimbaaha. Uamang uko Jisu aro an'tangtangni 
gisepo chadengate 4 una aganaha, "Skigipa, ia me'chikko 
til'ekmitingchachaon rim'aha. 5 Mo'seni Niamo dongimin gita, indakgipa 
me'chikko ro'ong gotatani ong'a, na'a maiko agana?" 6 Uni kosako 
matnanganiko ra'bana man'na gita, uamang uko majoe iako sing'engachim. 
Indiba Jisu bamgope a'ao an'tangni jaksichi seaha. 7 Uamang uo sing'haoa, 
ua chadengsronge uamangna aganaha, "Na'simangoni pap grigipa, uan uko 
ro'ong gotatchengchina." 8 Pil'e ua bamgope, a'ao setaiaha. 9 Uamang 
lako knaoa, bribatgipaoni a'bachenge saksani ja'mano saksa 


re'ongkatangtokaha, aro Jisusan ua me'chik baksa ua biapo donggrikataha. 
10 Unon Jisu chadenge una aganaha, "Mechik, uamanga baosa? Nang'ko 
pilakba matnangjahama?" 11 Ua aganaha, "Pilakba gri, skigipa." Jisu 
aganaha, "Angaba nang'ko matnangja. Re'angbo, da'ontal pap 
ka'tatnabeaha." 


Jisu A'gilsaknl Seng'a 


12 Pil'e Jisu uamangna aganaha, "Angan a'gilsakni seng'a. Angko ja'rikgipa 
mamingdakeba andalao re'rurajawa, indiba janggini seng'ako man'gen." 13 
Pharisirang una aganaha, "Na'a an'tangni gumin sakki on'enga, nang'ni sakki 
bebe ong'ja" 14 Jisu uamangna aganchakaha, "Anga an'tangni gimin sakki 
on'genchimoba, angni sakki bebe ong'a, maina anga baoni re'baa aro 
bachina re'anga, anga uia. Indiba anga baoni re'baa aro bachina re'anga uko 
na'simang uija. 15 Na'simang mandeni gita bichal ka'a; anga pilakkoba 
bichal ka'ja. 16 Anga bichal ka'omangba angni bichal kakket ong'a, maina 
anga saksan ong'ja, angko watatgipa Pagipa ang baksa donga. 17 
Na'simangni Niamo sea gita mande sakgnini sakki bebe ong'a. 18 Anga 
an'tangni gimin sakki on'a, aro angko watatgipa Pagipaba angni gumin 
sakki on'a." 19 Uamang una aganaha, "Nang'ni Pagipara bao?" Jisu 
aganchakaha, "Na'simang angkoba aro angni Pagipakoba uija. Na'simang 
angko uiode, angni Pagipakoba uigenchim." 20 Ua ia kattarangko Torom 
nokni tangka donramo skimitingo aganaha. Unon pilakba uko rim'jaha, 
maina uni sal sokkujachim. 


Bebera'gijagiparangko Mikrakata 


21 Pil'e ua uamangna aganaha. "Anga re'angenga aro na'simang angko 
am'gen, indiba na'simang paptangtangon sigen. Anga jeona re'angenga 
na'simang uanona re'bana amjawa." 22 Jihudirang aganaha, "Ua an'tangkon 
so'otnakakon, maina, 'Anga jeona re'angenga uanona na'simang re'bana 
amjawa,' ine ua aganaha?" 23 Ua uamangna aganaha, "Na'simang ka'maoni 
ong'a, angara kosakoni ong'a, na'simang a'gilsakoni ong'a angade ia 


a'gilsakoni ong'ja. 24 lani giminan anga na'simangko paptangtangon sigen 
ine aganaha, 'Angan ua ong'a,' ine na'simang bebera'jaode, paptangtangon 
sigen." 25 Um gimin uamang una aganaha, "Na'ara sawa?" Jisu uamangna 
aganaha, A'bachengatal anga na'simangna aganjachimma? 26 Na'simangni 
gimin aganna aro bichal kana ango bang'en gnang, indiba angko watatgipa 
an'tangan bebe ong'a, aro anga jeko Uoniko knaaha, uko a'gilsakna agana." 
27 Ua Pagipani gimin uamangna aganengachim ine uamang ma'sijaha. 28 
Jisu aganaha, "Na'simang Mandeni Depanteko de'doahaon, 'Angan ua 
ong'a,' ine ma'sigen. Anga an'tangni bilo mamingkoba dakja, indiba Apani 
angna skiaha gitasa anga 1arangko aganaia. 18 Angko watatgipa angbaksa 
gnang, ua angko saksan watkuja, mama uni namikakosan anga pangnan 
daka." 30 Ua iarangko aganengon bang'en Uo bebera'aha. 


Nokkol Aro Jakgitelgiparang 


31 Jisu an'tango bebera'gipa Jihudirangna aganaha, "Na'simang angni 
kattao dongkamode, na'simang angni chong'motgipa sninggiparang ong'a, 
32 aro na'simang bebeko uigen aro bebean na'simangko jak'gitel 
ong'atgen." 33 Uamang una aganchakaha, "Chinga Abrahamni 
deritchurang ong'a aro chinga pangnaba, pilakniba nokkol ong'kuja. Na'a 
maikai agana, 'Na'simang jakgitel ong'gen."" 34 Jisu uamangna aganaha, 
"Beben anga na'simangna agana, pap dakgipa sakanti papni nokkol ong'a. 
35 Nokkol pangnan noko dongja, indiba degipasa dongkama. 36 Indide 
Degipa na'simangko jakgitelatode, na'simang jakgitel ong'chongmotgen. 
37 Na'simang Abrahamni deritchurang ong'a ine anga uta, indiba na'simang 
angko so'otna am'enga, maina angni kattako na'simang knachakja. 38 
Angni Pagipao anga jeko nikaha, ukon agana, indiba na'simangde 
pagitchamrangoniko jeko knaa ukosa daka." 39 Uamang una 
aganchakaha, "Abraham chingni pagipa ong'a." Jisu uamangna aganaha, 
"Na'simang Abrahamni dedrang ong'genchimode, uni kamrangko 
dakgenchim. 40 Anga Isoloniko knaej bebeko agana, aro ianan na'simang 
angko so'otna am'enga. Abrahamde indake dakjachim. 41 Na'simangni 
pagipani kamrangkon na'simang daka." Uamang una aganaha, "Chinga 


deburing ong'ja, chingni Pagipa Isol saksan ong'a." 42 Jisu uamangna 
aganaha, "Isol na'simangni Pagipa ong'genchimode, na'simang angna 
ka'sagenchim, mama anga Isoloni re'baaha aro anga da'o ianon dongenga. 
Anga angni sika gita re'bajaha, indiba Uan angko watataha. 43 Maikaisa 
na'simanga angni aganako ma'sija? Na'simang angni kattako knachakja. 44 
Na'simang, na'simangni pagipa diaboloni ong'a, aro na'simangni pagipani 
skarangkosa na'simang dakna namnika. Ua a'bachengaonin mande 
so'otgipa ong'a. Ua bebegipa ong'ja, maina uo bebe gri. Ua kakketgijako 
aganon bewaltang gitan agana, mama uan tol'gipa ong'a aro kakketgijani 
pagipa ong'a. 45 Indiba angade bebekon agana aro uni giminan na'simang 
angko bebera'ja. 46 Ango pap donga ine na'simangoni sawa mesokna ama? 
Anga bebeko aganode na'simang maina ango bebera'ja? 47 Saoba Isoloni 
ong'ode, ua Isolni kattarangko knachaka. Na'simang Isoloni ong'jani 
gimihsa angko knachakja." 


Jisu Aro Abraham 


48 Jihhudirang una aganchakaha, "Na'a Samariani mande aro kore 
chagipa ong'a ine chingni aganara kakket ong'jama?" 49 Jisu aganchakaha, 
"Anga kore chaja, indiba angni Pagipako anga mandera'a, aro na'simang 
angko mandera'ja. 50 Anga an'tang rasongko am'ja uko am'gipa aro bichal 
ka'gipa saksa gnang. 51 Beben anga na'simangna agana, saoba angni 
kattako rakkiode, ua mamingdakeba sijawa." 52 Jihudirang una aganaha, 
"Na'a kore chaa ine chinhga uia; mama Abraham siaha aro 
katchinikgiparangba siaha, indiba na'a aganenga, 'Soba angni kattako 
rakkiode, ua mamingdakeba sijawa,' 53 An'chingni pagipa Abraham siaha, 
na'a una dal'batama? Katchinikgiparangba siaha, na'ara antangko sawa ine 
chanchia? 54 Jisu aganchakaha, "Anga an'tangko rasong chaatode, angni 
rasong mamingba ong'ja. Angni Pagipasa angko rasong chaata, jeni gumin 
na'simang agana, 'Uan an'chingni Isol ong'a.' 55 Indioba na'simang uko ujja, 
indiba anga uko uia. Anga uko uja ine aganode angaba na'simang gita 
tol'gipa ong'genchim, indiba anga uko uta aro uni kattako rakkia. 56 
Na'simangni pagipa Abraham angni salko nikna ka'srokachim, aro ua uko 


nike katchaaha." 57 Jihudirang una aganaha, "Na'a bilsi sotbongaan 
ong'kuja, na'a Abrahamko nikahama?" 58 Jisu uamangna aganaha, "Beben 
anga na'simangna agana Abrahamni atchina skangan 'Anga' donga." 59 
Unon uamang uko gotatna, ro'ongrangko koltokaha, indiba Jisu an'tangko 
dongnue Torom nokom re'ongkatangaha. 


9 
Jisu Mikgri Atchigipako Nikata 


1 Jisu re'angon, atchiaonin mikgrigipa saksa mandeko nikaha. 2 Uni 
sninggiparang uo sing'aha, "Skigipa, ua mikgri ong'e atchina sawa pap 
ka'aha, ia mandeanma, ba uni ma'apama?" 3 Jisu aganchakaha, "Ua 
mandeni ba ma'apani paprangni gimin ong'ja, indiba Isolni bilakgipa kamko 
uo parape'na gitasa, ua mikgri ong'e atchiaha. 4 Sal dongengon angko 
watatgipani kamranko anga ka'na nanga. Wal re'baenga jeo pilakba kam 
ka'na amja. 5 A'gilsako dongmitingo angan a'gilsakni seng'a ong'a." 6 Ua 
lako aganmanon, a'ao stuenba, ua stuchi a'dubek dakaha, aro ua mandeni 
mikgronrango a'dubekko nonge, 7 Una aganaha, "Siloam (Watata) 
minggipa chibolona're'ange miksuebo." Ua re'ange miksueaha, aro ua 
nikna man'e re'bapilaha. $ Noksulrang aro skango uko bi'amgipa ong'achim 
ine nikgiparang aganaha, "Ian asonge bi'amronggipa mande ong'jama?" 9 
Mitam aganaha, "Ian ua," gipinrang aganaha, "Ong'ja, ian ugita dakgipa 
ong'a." Ua mande an'tangan aganaha, "Angan Ua." 10 Uamang una 
aganaha, "Indide nang'ni mikgronrangko maikaisa oaha?" 11 "Ua 
aganchakaha, "Jisu minggipa mande, a'dubek dake angni mikgronrango 
nonge, angna aganaha, 'Siloamona re'ange miksuebo,' Uni gimin anga 
re'ange miksueaha, aro nikna man'aha." 12 Uamang una aganaha, "Uara 
bao?" ua aganchakana, "Anga ujja." 


Pharisirang An'sengatani Gimin Sing'roka 


13 Uamang ua skango mikgrigipa mandeko Pharisirangona rimangaha, 


mama 14 Neng'takam salon Jisu a'dubekko dake ua mandeni 
mikgronrangko oahachim. 15 Pharisirangba ua maikai nikna man'aha ine 
changsa uo sing'taiaha. Ua uamangna aganaha, "Ua a'dubekko angni 
mikgronrango nongaha aro anga miksuoa nikna man'aha." 16 
Pharisirangoni mitam aganaha, "Ia mande Isoloni ong'ja maina ua 
Neng'takani salko manija." Sakgipinrang aganaha, "Papi mande ong'ode, 
maikai indakgipa chinrangko dakna man'a?" 7 Indaken uamangni gisepo 
dingtanggrikani ong'aha. 17 Uamang mikgrigipa mandena agantaiaha, 
"Nang'ni aganbagimin gita ua nang'ni mikgronrangko oaha, na'a uni gumin 
maiko agana." Ua aganaha, "Uan katchinikgipa ong'a." 18 Indiba ua 
mande mikgrichim aro nikpilna man'aha ine ua mandeni ma'apako okame, 
uamango sing'jaskal Jihudirang ia agananiko bebera'jaha, 19 aro uamango 
sing'aha, "Tan na'simangni depantema jeko na'simang mikgri atchiachim 
ina? Indiba ua da'o maikai nikaha?" 20 Uni ma'apa aganchakaha, "Ian 
chingni depante ong'a aro ua mikgri ong'e atchiachim ine chinga uia; 21 
indiba da'o ua maikai nikaha, ba sawa uni mikgronrangko oaha chinga ujja. 
Uo sing'bo, uan del'gimin mande ong'a, ua an'tangni gimin aganna 
man'gen." 22 Jihudirangna kenani gimin uni ma'apa uamangna indake 
aganachim, maina uko saoba Kristo ong'a ine aganode, uko a'pal gale 
chelatna nanggen ine uamang tik ka'somanachim. 28 lam giminan uni 
ma'apa aganaha, "Ua dal'gimin mande ong'aha, uo sing'bo." 24 Uandaken 
gnigipa changna uamang je mandean mikgrichim, uko okame, una 
aganaha, "Isolko rasong chaatbo. Ia mande papi ong'a me chinga uia." 25 
Ua aganchakaha, "Ua papi ong'ama ong'ja anga uja, mingsako anga uia; 
anga mikgrichim aro da'o anga nika."26 Uamang una aganaha, "Ua 
nang'na maiko dakaha, ua nang'ni mikgronrangko maikai oaha?" 27 Ua 
uamangna aganchakaha, "Anga na'simangna aganman'aha, aro na'simang 
knachakja. Na'simang mama knataina sika? Na'simangba uni sninggiparang 
ong'pana sikama?" 28 Unon uamang manenge aganaha, "Na'an uni 
sninggipa onga, chingade Moseni sninggiparangsa. 29 Mosena Isol 
aganaha ine chinga uia; indiba ia mandea baoni ong'skaa chinga uja." 30 
Ua mande aganchakaha, "Ia mande baoni ong'a uko na'mangni uigijanian 
aiao inmanani ong'a, indioba ua angni mikgronrangko oaha! 31 An'ching 


uia Isol papirangko knachakja, indiba saoba uko mandera'e um namnikako 
dakode, Isol uko knachaka. 32 Mikgri ong'e atchigipa mandeni 
mikgronrangko saoba oaha ine an'chinga mamingsoloba knakujachim. 33 
Ia mande Isoloni ong'jagenchimode, ua mamingdakeba iako dakna 
man'jjawachim." 84 Uamang una aganchakaha, "Na'a chugimikan paponi 
ong'baa, aro na'a chingna skipilama?" Unikoa uamang uko a'pal galataha. 
35 Uamang uko apal galataha ine knaoa, Jisu uko grange aganaha, "Na'a 
Mandeni Depanteo bebera'ama?" 36 Ua aganchakaha, "Skigipa, uara 
sawa, anga maikai uo bebera'na man'gen". 37 Jisu una aganaha, "Na'a uko 
nikaha, aro ua nang baksa agangrikgipaan ong'a." 38 Ua aganaha, "Gitel, 
anga bebera'a," aro ua uni mikkango tuchikkope uko olakiaha. 39 Jisu 
aganaha, "Bichal ka'na anga 1a a'gilsakona re'baaha, jedakode mikgrirang 
nikna man'gen aro nikgiparang mikgri ong'gen." 40 Un baksa donggipa 
Pharisirang iako knae aganaha, "Chingara mikgrirangma?" 41 Jisu 
uamangna aganaha, "Na'simang mikgri ong'genchimode, na'simang pap gri 
ong'genchim. 'Chinga nika,' ine aganengani giminan na'simango pap 
dongkua." 


10 
Mes Jakni Gimin Toe Skia 


1 "Beben anga na'simangna agana, Cholguga gita napgija dingtangchiko 
gakate, mes nolo napgipa cha'ugipa aro dokprete ra'gipa ong'a. 2 
Mesrangko nirikgipa cholguga gita napa. 3 Do'ga dongtimgipa una 
do'gako osoa aro mesrangba uni ku'rangko knachaka. Ua an'tangni 
mesrangko biming minge okama aro uarangko dilongkatanga. b>4 Ua 
an'tangni mesrangko moongkatmanoa uarangna skang re'a, mesrangba uni 
ku'rangko ujani gimin uko ja'rika. 5 Uarang agittal manderangko ja'rikja, 
indiba uoni katpila, maina uarang agittalrangni ku'rangko ujja." 6 Jisu 
uamangna ia toe skianiko aganaha, indiba ua uamangna maiko 
aganengachim, uamang masijaha. 


Jisuan Nama Nirikgipa 


7 Jisu agantataha, "Beben anga na'simangna agana, angan mesrangni 
cholguga ong'a. 8 Pilak angna skang re'bagiparang cha'ugiparang aro 
dokprete ra'giparang ong'a, aro mesrang uamangko knachakjachim. 9 
Angan cholguga aro ang gita saoba napbaode, uan jokatako man'gen aro 
naprurae cha'aniko man'gen. 10 Cha'ugipa cha'una, so'otna aro gimaatna 
re'baa. Anga re'baaha, maikai uamang janggiko man'gen, aro uko suakpile 
man'gen. 11 Angan nama nirikgipa ong'a. Nama nirikgipa mesrangna 
janggitangko on'chaka. 12 Tangkanasan kam ka'aigipa mande nirikgipa 
ong'ja, ba mesrangni nokgipa ong'ja. Se'el re'baako nikode, ua mesrangko 
watgale kata. Unon se'el uarangko balanga aro bilding-bildingata. 13 Ua 
tangkanasan kam ka'gipa ong'ani gimin mesrangna simsakja. 14 Angan 
nama nirikgipa ong'a. Anga angni mesrangko uia aro angni mesrangba 
angko uia. 15 Pagipa angko uia gita, angaba Pagipako uia, aro mesrangna 
anga angni janggiko on'chaka. 16 Ia noloni ong'gijagipa angni gipin 
mesrangba gnangpitti, uarangkoba anga mobana nanga, uarangba angko 
knachakgen, jedakode nirikgipa saksan aro jaksan ong'gen. 17 Pagipa 
angna ka'saa, maina anga angni janggiko on'chaka, jedakode anga uko 
man'pilna amgen. 18 Pilakba uko angoniko ra'angja, indiba anga an'tangan 
namnike uko on'chaka. Tako anga an'tangan on'na aro ra'pilna bil gnang. 
lakon dakchina angni Pagipa angna aganaha." 19 Ia kattarangni gimin pile 
Jihudirangni gisepo dingtanggrikani ong'kattajaha. 20 Uamangoni bang'en 
aganaha, "Ua kore chagipa aro pagla ong'a. Na'simang maina uko 
knatimenga? 21 Sakgipinrang aganaha, "Tarang Kore chagipani kattarang 
ong'ja. Kore chagipa mande mikgri manderangni mikgronrangko ona 
amama?" 


Jihudirang Jisuko Jechaka 


22 On'kanganiko maniani Jerusalemo ong'aha, aro unomiting sin'kari 
ong'engachim. 23 Jisu Torom nokni, Solomonni Grimrao re'ruraengachim. 
24 Unon Jihudirang uko changdule una aganaha, "Na'a maina indita 


chingko jajrengate dona, na'an Kristo ong'chongmotode, chingna paraken 
agansrangboaha." 25 Jisu uamangna aganchakaha, "Anga aganaha, indiba 
na'simang bebera'ja. Angni Pagipani bimingo daka kamrangan angni gimin 
sakki on'enga. 26 Indiba na'simang angni mesrang ong'jani gimin ango 
bebera'ja. 27 Angni mesrang angni ku'rangko knachaka, anga uarangko 
uia, aro uarang angko ja'rika, 28 Anga uamangna jringjrotm janggiko on'a. 
Uarang mamingdakeba gimajawa aro pilakba uarangko ang jakoniko 
ra'sekjawa. 29 Angna iarangko on'gipa, angni Pagipa pilakna bate dal'bata, 
aro Pagipani jakoniko pilakba mamingkoba ra'seka'angna amja. 30 
Apamung anga saksan ong'a." 31 Unon Jihudirang uko ro'ong gotatna 
ro'ongrangko koltokaha. 32 Jisu uamangna aganchakaha, "Anga 
na'simangna Pagipaoniko bang'a nama kamrangko mesokaha, uarangoni 
badia kamna na'simang angko ro'ong gotatnasia?" 33 Jihudirang una 
aganchakaha, "Nama kamni giminde chinga nang'ko ro'ong gotatjaenga, 
indiba kal'stapani giminsa, maina na'a mande ong'eba an'tangko Isol daka," 
34 Jisu uamangna aganchakaha, "Na'simangni Niamo indake sea 
dongjama? 'Auga agana, Na'simangan isolrang ong'a” 35 Jemangona Isolni 
katta re'baaha uamangko isolrang maha, aro ua Sastroko dingtangatna 
manja 36 Jeko Isol rongtalate a'gilsakona watataha, uko, 'Angan Isolni 
Depante,' mani gumin, "Na'a kalstapa" mama? 37 Anga Pagipani 
kamrangko dakjaengode na'simang angko bebera'nabe, 38 indiba anga 
uarangko dakenga. Na'simang angko bebera'jaoba, kamrangkode 
bebera'pabo, jedakode Pagipa ango gnang aro anga Pagipao gnang ine 
na'simang ma'sina aro uina man'gen." 39 Uni gimin uamang uko rim'na 
jotton ka'taiaha, indiba uamangni jakrangonin ua uijapile jokangaha. 40 
Jordan nalsachi, jeo skango Johan baptize ka'atgipa baptize ka'atengacbim, 
uanonan Jisu re'angtaiaha, aro ua uano dongaha. 41 Unon bang'en uona 
re'bae aganaha, "Johan maming aiao inmananiragko dakjachim, indiba ia 
mandeni gimin pilak Johanni agana kattarang kakket ong'a." 42 Indake 
uano bangen uo bebera'aha. 

Lazarusm Sia 


1 Mariam aro uni abitang Marthani song, Bethanyo Lasarus minggipa 
mande saengachim. 2 Uan, Gitelni ja'ao similgipa toko nonge knitangchi 
usitgipa Mariamni jonggipa ong'achim. 3 Uni gimin abitangrang Jisuona 
watate aganataha, "Gitel, nang'mi ripeng saenga." 4 Tako knae Jisu 
aganaha, "Ia sa'ania siana ong'ja, indiba Isolni rasongnasa ong'a, jedakode 
Isolni Depanteko uachi rasong chaatna man'gen." 5 Martha, Mariam aro 
Lazarusna Jisu ka'saachim. 6 Ua saengachim ine knaoba ua an'tangni 
dongenggjpa biapon salgnina dongangkuaha. 7 Uni ja'manosa ua an'tangni 
sninggiparangna aganaha, "Hai an'ching Judeachi re'taina." Sninggiparang 
una aganaha, "Gitel, mejasamangmang Jihudirang nang'ko ro'ong gotatna 
am'engachim, na'a uchian re'angtaiengama?" 9 Jisu aganchakaha, "Salsao 
konta chigni dongjama? Salo re'ode mande jagitotja, mama ua ia a'gilsakni 
seng'ako nika; 10 indiba ua walo re'ode, ua jagitota, mama uo seng'a gri." 
11 Iako aganenba ua aganangkuaha, "An'chingni ripeng Lazarus tusiaha, 
indiba uko demensana anga re'enga." 12 Sninggiparang una aganaha, 
"Gitel, ua tusiatode, namgen." 13 Jisu uni siani giminsa aganengachim, 
indiba uamang tusibewalni giminsa aganenga ine chanchiskaengachim. 14 
Unon Jisu uamanga rongtalen aganaha, "Lazarus siaha. 15 Anga uano 
dongjahana na'simangni gimin katchaa, mama na'simang bebera'na 
man'gen. Hai an'ching uanona re'na." 16 Unon Jonja minggipa Thomas 
sninggipaskarangna aganaha, "Hai an'chingba un baksa re'e sipana . 


Jisaan Chakatpilanl aro Janggi 


17 Jisu re'baon, Lazarus gopramo sal bri ong'pilaha ine nkeaha. 18 
Bethany Jerusalemoni sepangchim, mail gnimangsanchim. 19 Martha aro 
Mariamko uamangni jonggjpani gimin kadimeatna bang'a Jihudirang 
re'baaha. 20 Jisu re'baenga ine knaon Martha uko grongna re'angaha, 
indiba Mariam nokon dongrikaha. 31 Unon Martha Jisuna aganaha, "Gitel, 
na'a iano donggenchimode, angni jonggipa sijawachim. 22 Da'omangba, 
na'a jeko Isolomko bi'a, ua nang'na on'gen ine anga uia." 23 Jisu una 


aganaha, "Nang'ni jonggipa chakatpilgen." 24 Martha una aganaha, 
"Bon'kaman salo chakatpilon, ua chakatpilgen ine anga uia. 25 Jisu una 
aganaha, "Angan chakatpilani aro Janggi. Ango bebera'gipa siomangba 
tanggen. 26 Ango donggipa aro bebera'gipa sakanti mamingsaloba sijawa. 
Na'a iako bebera'ama?" 27 Ua una aganaha, "Oe, Gitel, a'gilsakona 
re'bagipa, Isolni Depante, na'an Kristo ong'a ine anga bebera'a." 


Jisu Grapa 


28 Ua 1ako aganenba, re'ange an'tangni nogipa Mariamko okameaha, aro 
ua una srisrik aganaha, "Gitel re'baaha aro ua nang'ko okamenga." 29 
Mariam iako knaon bakan cbakate uona re'baaha. 30 Dao Jisu songona 
sokbasrangkujaengachim, indiba Marthani uko grongegipa 
biaponpittichim. 31 Unon Mariam baksa noko donge, uko 
ka'dimeatenggipa Jihudirangba, uni bakan chakate re'ongkatangako nike, 
uko ja'rikangaha, maina ua gopramona re'ange grapnakenga ine uamang 
chanchiaha. 32 Jisuni donggipa biapona re'bae nikeon, ua uni ja'ao ga'ake 
aganaha, "Gitel, na'a iano donggenchimode, angni jonggipa sijawachim." 
33 Jisu, uni aro un baksa jarikbaenggipa Jihudirangni grapako nikaha. 
Unon uaba duk man'e, rangspite aganaha, 34 "Na'simang uko bano 
gopaha?" Uamang una aganaha, "Gitel re'bae mebo." 35 Jisu grapaha. 36 
Unon Jihudirang aganaha, "Nibo, ua una mairongpile ka'saachim." 37 
Indiba uamangoni mitam aganaha, "Mikgri mandeni mikgronrangko ogipa 
mandea, ia mandeni siako champengna man'jawachimma?" 


Lazarusko Tangchaata 


38 Jisu dukko mesoktaie gopramona re'baaha, uan rong'kolsachim aro uko 
ro'ong mittutekachim. 39 Jisu aganaha, "Ro'ongko jitatbo." Ua sigipa 
mandeni abitang Martha una aganaha, "Gitel, da'onade sengginok, un siaan 
sal bri ong'pilaha." 40 Jisu una aganaha, "Anga nang'na aganjachimma, 
na'a bebera'ore, Isolni rasongko nikgen?" 41 Uni gimin uamang roongko 
Jitataha, rao Jisu salgichiko nigitoe aganaha, "Apa, na'a angko 


knachakahani gimin anga nang'ko mittela. 42 Anga an'tangan uia na'a 
angko pangnan knachaka, indiba chadengdulenggipa manderangni giminsa 
anga 1ako agana, jedakode na'an angko watataha ine uamang uina 
man'gen." 43 lako aganenba ua gam'bee inwate maha, "Lazarus 
ong'katbabo." 44 Unon, ua sigipa mande, ja'a-jak ba'ra kaa gnang aro 
mikkango ba'ra remrema gnang ong'katbaaha. Jisu uamangna aganaha, 
"Uko engbo aro re'china on'bo." 


Jisuko So'otna Melaprua 


45 Uni gimin Mariamona re'bagipa bang'a Jihudirangan uni dakako nike uo 
bebera'aha. 46 Indiba uamangoni mitam Pharisirangona re'ange Jisuni 
dakako uamangna aganaha. 47 Unon kamal dal'giparang aro Pharisirang 
(Sandedrin) malaaniko tom'ate aganaha, "Ta mande bangen chinrangko 
dakenga, an'chinga maiko dakenga? 48 An'chinga uko indaken dakna 
on'angatode, pilakan uo bebera'gen, aro ja mano Romeni manderang re'bae 
an'chingni a'songko aro ma'kringkoba nisiatgen." 49 Uamangoni saksa, ua 
bilsio Kamal Dal'batgipa ong'gipa, Kaiaphas uamangna aganaha, 
"Na'simang mamingkon ujja, 50 manderangna aro an'chingni ma'kring 
gimik gimajana gita, na'simangna saksa mandeni sian nambata." 51 Tako ua 
an'tangoniko aganjachim, indiba ua bilsio, Kamal Dal'batgipa ong'e, 
ma'kringna Jisu sina nanga ine katchinike aganaha. 52 
Ma'kringmangmangnasan ong'aigija, bildingbildang dongenggipa Isolni 
dedrangkoba toksan chimongna nanggenchim. 53 Uni gimin ua saloni 
Jihudirang Jisuko so'otna tik ka'srangaha. 54 Uni gimin Jisu, Jihudirangni 
gisepd mikangparake re'rurajaha, indiba uanoni bakrani sepang jolni 
Ehpraim minggipa songjinmaona re'angaha, aro uano ua sninggiparang 
baksa dongaha. 55 Unon Jihudirangni Watchangni Alani sepangaha, aro 
songrangomi Jerusalemona bang'en an'tangtangko rongtalatna doangaha. 56 
Uamang Jisuko am'e an'tangtangni gisepo aganengachim. "Na'simang 
maikai chanchia? Ua alaona re'bajawama, ba re'bagenma?" 57 Saoba, ua 
bano donga uiode, uko rim'na man'na gita, uiatna nangchongmota ine 
kamal dal'giparang aro Pharisirang ge'etaniko donaha. 

Jisuko Bethanyo To Nonga 


1 Watchangni Alanina saldok skang Jisu Bethanyona re'baaha. Lazarus 
uano gnangchim, jeko ua sigiminrangoniko chakatataha. 2 Uamang una 
cha'aniko uano sachisoaha, aro Martha dangdike on'aha, Lazarus unbaksa 
cha'na asongpaenggiparangoni saksa ong'achim. 3 Unon Mariam 
poagnimangni similbegipa aro dam rakbegipa toko Jisuni ja'arango nonge, 
an'tangni knichin uni ja'arangko usitaha. Ua nok gimikon to similgopaha. 4 
Judas Iskariot, uni sninggiparangoni saksa, jean uko bobilni jako 
on'nasiachim, aganaha, 5 "Ia similgipa toko mainasa ritchaskumang 
tangkana palenba kangalrangna on'jajok?" 6 Ua iako kangalrangna 
chanchie aganade ong'jachim, indiba ua cha'ugipa ong'achim. Ua rongdikra 
ong'e, rongdikoniko cha'urongachim. 7 Jisu aganaha, "Uni sika gita 
dakchina on'bo, angko gopani salona ua similgipa toko donchma on'bo. 8 
Na'simang baksa kangalrang pangnan donga, indiba anga dongkamjawa." 


Lazarusni Kosako Melaprua 


9 Jisu Bethanyo donga ine uioa, Jihudirangoni bang'bea jinma re'baaha. 
Jisuni giminsan uamang re'bajachim, indiba sigiminrangoniko 
tangchaatgipa Lazaruskoba nina re'baaha. 10 Kamal dal'giparang 
Lazaruskoba so'otna tik ka'soman'ahachim, | | maina uni a'selan bang'a 
Jihudirangan uamangko wate Jisuko bebera'engachim. 


Jerusalemo Rasong Chae Napa 


12 Sal gipino Alaona re'bagipa bang'bea jinma, Jisu Jerusalemchina 
re'baenga ine knasoaha. 13 Unon uamang Kejur cheksirangko ra'e uko 
rimchaksona re'ongkatangtokaha. Uamang inchrotokengacbim. Hojana! 
Pattia man'gipa, Gitelni bimingo re'bagipa! Pattia man'gipa, Israelni Raja!" 
14 Jisu gada mangsako mane, uni kosako gakataha, jedake Sastroo 
sesoahachim, 15 "Da'ken, Zionni demechik, Nibo, nang'ni Raja. Gada 


bi'sani kosako gakate re'baenga." 16 Skangode uni sninggiparang iako 
ma'sikujachim, indiba Jisuko rasong chaatahaon, uni giminan iako sesoaha 
aro manderang pilakan iarangko unan dakaha ine uamang gisik ra'aha, 17 
Ia, jinma, Lazarusko gopramoniko okame siaoniko chakatatmitingo uano 
dongachim aro uamang una sakkiko on'aha. 18 Unon pilak jinmaba ia aiao 
inmananiko knaahani gimin uko rimchaksona re'angsoaha. 19 Pharisirang 
saksa sakgipinna aganaha, "Niboching, an'ching mamingkoba dakna 
amjaenga, a'gilsak gimikan uni ja'man re'angaha!" 20 Alao olakina 
doanggiparangni gisepo mitam Greekrangba gnangchim. 21 Galili, 
Bethsaidaoni Philipona re'ange uamang mol'mole aganaha, "Skigipa, 
chinga Jisuko nikna sikachim." 22 Philip, Andrewona re'bae aganaha, unon 
Andrew aro Philip damsan re'bae Jisuna aganaha, 23 Jisu uamangna 
aganchakaha, "Sal sokaha, da'o Mandeni Depanteko rasong chaatna 
nanga. 24 Beben anga na'simangna agana, gomni bitchil a'ao ga'ake 
sijaode, ua rongsamangmang dongaia, indiba ua siahaode bang'en bite 
nanga. 25 Janggitangna ka'sagipa uko gimaata, aro 1a a'gilsako 
Janggitangna ka'sanikgijagipa jringjrotni janggina uko ripinggen. 26 Soaba 
angna dangdike on'genode, angni Jaman re'bapachina, maikai jeo anga 
donga uanon angna dangdike on'gipaba donggen. Saoba angna dangdike 
on'genode, Apaba uko mandera'gen." 


Jisu An'tang Signini Gimin Agansoa 


27 Da'o angni janggi jingjengenga, aro anga maiko agangen. Apa, ia 
saloniko angko jokatbo ine anga agangenma? indiba ianan anga re'baaha. 
28 Apa, nang'ni bimingko rasong chaatbo." Unon salgioni ku'rang 
ong'baaha, "Anga uko rasong chaataha, aro anga pil'e uko rasong 
chaatgen." 29 Uano chadengenggipa jinma tako knae "Mikka Kimpreta," 
ine aganaha, sakgipinrang aganaha, "Sa'gre Una aganaha." 30 Jisu 
aganchakaha, "Ua ku'rang angni gimin ong'ja, indiba na'simagni giminsa. 
31 Da'o ia a'gilsakni bichal ong'engaha, aro ia a'gilsakm sason ka'gipako 
a'rikatgen. 32 Angko ia a'gilsakoniko de'doman'ahaon, anga pilak 
manderangkon an'tangona salbakgen." 33 (Ua maidake sina nanggenchim 


uako me'osksoe iako aganaha.) 34 Jinma aganchakaha, "An'chingni Niamo 
agana, Kristo jringirotna donggen. Indiba Mandem Depanteko de'doatna 
nanggen ine na'a maikai agana. la Mandeni Depantea sawa?" 35 Jisu 
uamagna aganchakaha, "Na'simangni gisepo seng'a dikdiksana dongkugen. 
Andala na'simangko srapjana gita, seng'engpition re'rurabo, maina andalao 
re'ruragipa bachina re'enga, ua an'tangan uja. 36 Seng'engpittion na'simang 
seng'ao bebera'bo: jedakode na'simang seng'ani dedrang ong'bana 
man'gen." Iako aganenba Jisu uamangoni re'anga dongnueaha. 


Jihudirangni Bebera'gijani 


37 Uamangni mikkango inidita chinrangko dakahaoba, uamang uo 
bebera'jaha. 38 Isaiah katchinikgipani ia agangimin katta chu'sokna gita ian 
ong'aha. — "Gitel chingm kattako sawa bebera'aha? Aro Gitelni bilko sana 
parape'aha?" 39 Uamang bebera'na man'jaha, maina Isaiah agantaiaha, 40 
"Uamangni mikgronrangchi nikjana, Uamangni gisikrahgchi ma'sijana, Aro 
gisik pil'e an'sengatako man'jana, Uamangni mikgronrangko ua 
mikgriataha, Aro uamangni ka'tongrangko rakataha." 41 Isaiah Jisuni 
rasongko nike, uni giminan iako aganahachim. 42 Indake onggenchimoba 
bang'en sason ka'giparangmanba uo bebera'aha, indiba a'pal gala man'na 
Pharisirangna kenani gimin uamang uko ku'chakjachim, 43 maina uamang 
Isoloni rasongko man'ana bate manderangni rasong on'ako man'na 
namnikbatachim. 


Jisum Kattachin Bichal Ka'gen 


44 Jisu inwate aganaha, "Angko bebera'gipa, angosan ong'ja, indiba angko 
watatgipao bebera'aha, 45 aro angko nikgipa, angko watatgipakon nikaha. 
46 Anga a'gilsakni senga ong'e re'baaha, jedakode ango bebera'gipa sakanti 
andalao dongjawa. 47 Angni kattarangko knae manigijagipako anga bichal 
kala; mama anga a'gilsakko bichal ka'na re'bajaha, indiba a'gilsakko 
jokatnasa. 48 Angni kattarangko ra'chakgija jegalgipako bichal ka'gipa 
gnang, angni agangipa kattarangan chon'kaman salo uko bichal ka'gen. 49 


Anga an'tangni bilo agankuja indiba angko watatgipa Pagipa an'tangan 
maiko inna nanga aro maiko aganna nanga uko ge'etmanaha. 50 Uni 
ge'etgiminrang jringjrotni janggi ong'a ine anga uia. Anga jeko agana, 
Apani agangimin gitasan anga aganaha." 


ya 
Jisu An'tang Sninggiparangni Ja'arangko Ja'suata 


1 Tan Watchangni Alanina skanggipa sal ong'achim. Ua a'gilsakko wate 
Pagipaona re'ani sal sokaha ine Jisu uiaha. Ua ia a'gilsako an'tangni 
manderangna ka'saachim aro chon'kamaona kingkingan ua uamangna 
ka'saaha. 2 Simon Iskariotni depante, Judas, uko bobilni jako on'na hanga 
ine diabol donsoman'ahachim. 3 Jisu miattam cha'mitingo, Pagipa an'tangni 
jako pilakkon on'manaha aro Ua Isolom re'baaha aro Isolonan re'angenga 
ine uie, 4 Ua cha'ramoni chakate an'tangni chinpakra ba'rarangko done, 
ba'ra siksako ra'enba kang'kare kae 5 rangkareo chi rue sninggiparangni 
Ja'suate, an'tangni kang'kareo wentonggipa ba'rachi ipakna a'bachengaha. 6 
Ua Simon Pitorona sokeon, Pitor Una aganaha, "Gitel na'a angni 
ja'arangkoba ja'suatnasiama?" 7 Jisu una aganchakaha, "Anga maiko 
dakenga na'a uikuja, indiba ja'mano na'a ma'sigen." 8 Pitor una aganaha, 
"Na'a mamingdakeba angni ja'arangko ja'suatna nangja." Jisu una 
aganchakaha, "Anga nang'ko ja'suatjaode, na'a ang baksa bak nangpaja." 9 
Unon Simon Pitor una aganaha, "Gitel, indide angni ja'arangkosan 
ong'aigija angni jakrangko aro skokoba auatbo." 10 Jisu una aganaha, 
"Aumangiminko ja'arangko ja'suatana agre nangani gri, maina an'gimikan 
rongtala. Na'simang rongtala, indioba na'simang pilakande ong'ja." 11 Jisu 
an'tangko bobilna on'nasienggipa mandeko uiachim. lani giminan ua 
aganaha, "Na'simang pilakande rongtala ong'ja." 12 Ua uamangni 
ja'arangko ja'suatmanoa an'tangni chinpakra ba'rarangko chine, asongenba, 
uamangna aganaha, "Na'simang angni dakako ma'siama? 13 Na'simang 
angko 'Skigipa aro 'Gitel,' ina. Na'simang bebekon agana; maina anga 
indaken ong'bebea. 14 Indide anga na'simangni 'Gitel,' aro 'skigipa' ong'eba: 


na'simangko ja'suatahaode, na'simangba saksa sakgipinko ja'suatgrikna 
nanga. 15 Anga na'simangna. dakmesokaniko on'aha, na'simangba, anga 
jedake na'simangna dakaha, uandaken dakbo. 16 Beben anga na'simangna 
agana, nokkol gitelna bate dal'batja. 17 larangko uie na'simang ugita 
dakode, na'simang an'senga. 18 Na'simang gimikni gimin anga aganja, 
angni segiminrangko anga uia. Indiba 'Angni pittako cha'gipan angni bobil, 
me Sastroo sea kattarang chu'sokna nanggen. 19 Ia ong'na skangan anga 
da'on na'simangna aganengaha, maikai iarang ong'ahaon na'simang 'Angan 
Ua' ine bebera'na man'gen. 20 Beben anga na'simangna agana, jean angni 
watatgipako ra'chaka, angkon ra'chaka, aro jean ang to rachaka angko 
watatgipako rachaka." 


Jisu An'tangko Bobilna On'gniko Agansoa 


21 Jisu duk ongbee aganaha, "Beben anga na'simangna agana, 
na'simangoni saksa angko bobilni jako on'gen." 22 Sninggiparang jajajiji 
dake saksa sakgipinko nitatgrikaha, maina ua sakon miksongachim 
uamang ujjaha. 23 Uni Sninggiparangoni saksa, jena ua ka'saachim Jisuni 
jakrachi asongengachim. 24 Simon Pitor ua sake miksongachim 
me'sokchina uko mikijapataha. 25 Jisuni ka'bako dan'dana gnang ua sing'e 
aganaha, "Gigel, uara sawa?" 26 Jisu aganchakaha, "Jena anga ia pitta 
tong'sako ringchakanio sim'bole on'gen, uan ua." Unon ua pitta tong'sako 
sim'bole, uko ra'ongkate Simon Iskariotni depante, Judasna on'aha. 27 Ua 
uko man'oa Satan uo napaha. Jisu una aganaha, "Na'a jeko daknasia, uko 
bakbakan dakbo." 28 Ua maina iako aganaha, uano asonggiparangoni 
pilakba uko uijaha. 29 Mitam chanchiaha, Judas rongdikko rikkiengani 
gimin, alaona maikoba brechina, ong'jaoba kangalrangna maikoba on'china, 
Jisu una aganenga inesa chanchiachim. 30 Uandaken ua pittako 
cha'manarin, uanoni trraken re'ongkatangaha. Unon walahachim. 


Gital Ge'etani 


31 Ua re'ongkatangmanoa, Jisu aganaha, "Da'o Mandeni Depanteko 


rasong chaatgen. 32 Unon Isolko rasong chaatahaode, Isolba uko an'tangni 
mikkango rasong chaatgen, aro ua uko bakbakan dakgen. 33 Angni 
dederacharang dikdiksana anga na'simang baksa dongkugen. Anga 
Jihudirangna aganaha gitan, na'simangnaba agana. "Na'simang angko 
am'gen, indiba jeona anga re'anga, na'simang uanona re'bana amja." 34 
Ge'eta gitalko anga na'simangna on'a. Na'simang ka'sagrikbo, anga 
na'simangna ka'saaha gitan na'simangba ka'sagrikbo. 35 Na'simangni 
ka'sagrikachin na'simangko pilakan angni sninggiparang ong'a ine uigen." 


Pitorni Jechakaniko Jisu Agansoa 


36 Simon Pitor Una aganaha, "Gitel, na'a bachina re'angenga?" Jisu 
aganchakaha, "Anga jeona re'a na'a da'o ang baksa re'bana manjja, indiba 
ja'mano re'bapagen." 37 Pitor una aganaha, "Gitel, da'o anga maina 
re'bapana man'jawa? Anga nang'm a'sel janggitangkon on'chakgen." 38 Jisu 
aganchakaha, "Na'a angni a'sel janggitangko on'chakgenma? Beben anga 
nang'na agana angko changgittam jechakkujaskal do'o gisikjawa." 


14 
Jisuan Pagipaona Rama 


1 Na'simangni ka'tongko jajrengatnabe, Isolo bebera'bo aro angoba 
bebera'bo. 2 Apani noko bang'en dringrang gnang. Indake 
ong'jagenchimode, anga na'simangna agangenchim. Anga na'simangna 
biapko tarina re'nasia. 3 Anga re'ange na'simangna biapko tarisoe, anga 
re'bapile na'simangko an'tangona rimanggen, jedakode jeo anga donga 
na'simangba dongpana man'gen. 4 Anga baona re'angenga ramako 
na'simang uia." 5 Thomas una aganaha, "Gitel, na'a baona re'angenga, 
chingade ujja, ramako chinga maidake uigen?" 6 Jisu una aganaha, "Angan 
rama, bebe aro janggi. Angko re'jaode pilakba Apaona reja. 7 Na'simang 
angko uiode angni Pagipakoba uia. Da'ontaltal na'simang uko uia aro uko 
nikaha." 8 Philip una aganaha, "Gitel, chingna Pagipako me'sokbo, unon 


chingna chu'onga." 9 Jisu una aganaha, "Indita ru'ute anga na'simang baksa 
dongaha, indiba na'a angko uikujama, Philip? Angko nikgipa Pagipakoba 
nikaha, indide na'a maidake agana, 'Pagipako chingna mesokbo?' 10 Anga 
Pagipao gnang aro Pagipa ango gnang ine na'a bebera'jama? Na'simangna 
jeko agana anga uko an'tangoniko aganja, indiba Pagipa ango donge 
an'tangni kamrangko daka. 11 Anga Pagipao gnang aro Pagipa ango gnang 
ine bebera'bo, ong'jaode, ia kamrangni giminan bebera'bo. 12 Beben anga 
na'simangna agana, angko bebera'gipa, anga je kamrangko dakenga uaba 
uarangko dakgen, aro iarangna bateba dal'bata kamrangko ua dakgen. 
Anga Pagipaona re'angenga, 13 aro jeko na'simang angni bimingo bi'gen 
uko anga dakgen, jedakode Depanteo Pagipako rasong chaatna man'gen. 
14 Angm bimingo na'simang maikoba bi'ode, anga uko on'gen." 


Gisik Rongtalgipako Ku'rachaka 


IS Na'simang angna ka'saode angni ge'etanirangko manigen. 16 Anga 
Pagipao bi'gen aro na'simangna dakchakgipa, sakgipinko ua na'simangona 
watatgen, aro ua jringirotnan na'simang baksa dongkamgen. 17 Uan bebeni 
Gisik, jeko a'gilsak ra'chakna mana, maina ua uko nikaba nikja aro uiaba 
uja; indiba na'simangde uko uia; ua na'simang baksa donga aro 
na'simangon donga. 18 Anga na'simangko dakchaka gri watangjawa, anga 
na'simangona re'bagen. 19 Dikdiksam ja'manon a'gilsak angko 
niktajawaha, indiba na'simang angko nikgen, maina anga tanga, 
na'simangba tanggen. 20 Unsalo anga angni Pagipao gnang aro anga 
na'simango gnang ine na'simang uigen. 21 Angni ge'etanirangko uie 
uarangko manigipaan angna ka'sagipa ong'a, aro angna ka'sagipa Pagipani 
ka'saako man'skagen, aro anga una ka'see an'tangko una parape'gen." 22 
Judas una aganaha, "Gitel, agilsakna parape'gija na'a an'tangko chingna 
parape'nasienga, ian maikai ong'na ama?" 23 Jisu una aganchakaha, 
"Saoba angna ka'saode, ua angni kattako mangen aro Apaba una ka'sagen, 
unon chinga uona re'bae, uo donggen, 24 Angna ka'sagijagipa angni 
kattarangko manija. Na'simang je kattarangko knaenga, uan angni ong'ja, 
indiba angko watatgipa Pagipanisa. 25 "Anga na'simang baksa 


dongengpittion ia kattarangko na'simangna aganman'aha. 26 Angni 
bimingo Apa na'simangna Dakchakgipa, Gisik Rongtalgipako watatgen. 
Ua na'simangna pilakkon skigen aro anga jerangko na'simangna aganaha 
uarangko gisik ra'atgen. 27 Tom'tomanileo anga na'simangna donanga, — 
a'gilsakni on'a gita ong'ja, anga an'tangni tom'tomanikon na'simangna on'a. 
Na'simangni ka'tongko jajrengatnabe aro kennabe. 28 'Anga re'angenga aro 
anga na'simangona re'bapilgen,' ine angni aganako na'simang knaaha. 
Na'simang angna ka'saode, anga Pagipaona re'angengani gimin na'simang 
katchagenchim, maina angna bate Pagipa dal'bata. 29 Ia ong'na sakng anga 
da'omangba na'simangna aganman'aha, jedakode iarang chu'sokoa, 
na'simang bebera'na man'gen. 30 Anga na'simang baksa bang'e 
agangrikchajawaha, mama 1a a'gilsakko sason ka'gipa re'baenga. Ua angni 
kosako bil man'ja, 31 indiba anga Pagipana ka'saa, aro Pagipani angna 
ge'etaha gita, anga dakenga ine a'gilsak uma man'na gita ia pilakan ong'gen. 
"Chakatbo, hai an'ching ianoni re'na." 


15 
Jisuan Draka Budu Chong'mot 


1 "Angan Draka budu chong'mot, aro angni Pagipa gamgipa ong'a. 2 Ango 
bite nanggijagjpa cheksiantiko ua den'e gala, aro bite nanggipa 
cheksiantiko ua rongtalata, jedakode ua bang'bate bite nangna man'gen. 3 
Angni na'simangna agangimin kattarangchin na'simang rongtalatako 
man'aha. 4 Ango dongkambo aro anga na'simango dongkamgen, cheksi 
buduo dongkamjaode an'tangan bite nangna amja, uandaken na'simangba 
ango dongkamjaode bite nangna amja. 5 Angan draka budu na'simanga 
cheksirang ong'a, jeo anga dongkama, aro jean ango dongkama ua bang'en 
bite nanga mama angna agre na'simang mamingkoba dakna amja. 6 Soba 
ango dongkamjaode, cheksiko gita uko a'palchi galata aro ua ran'a. Ua 
cheksirangko chimonge wa'alo gala aro uarangko kama. 7 Na'simang ango 
dongkamode aro angni kattarang na'simango dongkamode, jeko nanga 
na'simang bi'bo aro na'simangna on'gen. 8 Na'simang angni chong'motgipa 


sninggiparang ong'e, bang'en bite nangachisan angni Pagipako rasong 
cha'atgen. 9 Pagipa jedake angna ka'saaha, angaba na'simangna ka'saa. 
Na'simang angni ka'saaon dongkambo. 10 Anga jedake Pagipani 
ge'etanirangko mania aro uni ka'saaon dongkama, uandaken na'simanga 
angni ge'etanirangko maniode angni ka'saaon dongkamgen. 11 Angni 
katchaa maikai na'simaango dongkamgen, aro na'simangni katchaa maikai 
chusokgen anga iako na'simangna aganaha. 12 Ian angni ge'etani ong'a, 
anga jekai na'simangna ka'saaha na'simangba indaken ka'sagrikbo. 13 
Janggitiangko ripengtangna on'chakana bate dal'batgipa ka'saam gri. 14 
Na'simang angni ge'etanirangko maniode angni ripengrang ong'a. 15 Anga 
na'simangko chakkolrang injawaha, maina giteltangni dakengako chakkol 
uya; indiba anga na'simangko ripengrang inaha; maina Apaoniko pilak 
knagiminko anga na'simangna utataha. 16 Na'simangde angko sejachim, 
indiba angasa na'simangko seaha, aro na'simang re'ange dongkamgipa 
biteko nangna gita anga na'simangko donaha. Uni gimin angni bimingo 
na'simang Pagipao jeko bi'gen, ua na'simangna on'gen. 17 Takon anga 
na'simangna ge'eta, na'simang ka'sagrikbo. 


A'gilsakni Mitchiani 


18 A'gilsak na'simangko mitchiode, na'simangko mitchina skangan angkon 
mitchiaha ine na'simang uibo. 19 Na'simang a'gilsakni ong'genode, a'gilsak 
an'tangnina ka'sagenchim. A'gilsak na'simangko mitchia, maina na'simang 
a'gilsakni ong'ja: indiba anga na'simangko a'gilsakonikon seaha. 20 
Na'simangna anga jeko aganaha gisik ra'bo. Giteltangna bate chakkol 
dal'batja, uamang angkon arikahaode, na'simangkoba a'rikgen. 21 Angni 
bimingni a'sel uamang ia pilakkon na'simangna dakgen, maina uamang 
agko, watatgipakon uija. 22 Anga re'bae uamangna aganjagenchimode 
uamangni pap dongjawachim, indiba da'ode uamango papna pasikani 
dongjaha. 23 Angko mitchigipa angni Pagipako mitchia. 24 Pilakni 
dakkugijagipa kamrangko anga uamangni gisepo dakjagenchimode, 
uamangni pap dongjawachim, Indiba uamang angni kamrangko 
nikmanaha, indioba uamang angko aro angni Pagipako mitchiaha. 25 


"Maming a'sel grian uamang angko mitchiaha", ine uamangni Niamo ia 
segimin kattarang chu'sokna gita jarang ong'aha. 26 Anga na'simangona 
Pagipaoniko Dakchakgipako wataton, Ua bebeni Gisik Pagipaoni re'bae, 
angni gimin sakki ong'gen. 27 Na'simangba angni sakkirangan ong'a, maina 
a'bachengantal na'simangba ang baksanchim." 


16 


1 "Bebera'aoni ga'akjana gita anga iarangko na'simangna aganmanaha. 2 
Uamang na'simangko sinagogoniko a'pal galatgen, sal re'baenga, jeo 
na'simangko so'otgipa, toromni kamko dakenga ine chanchigen. 3 Uamang 
Pagipakoba aro angkoba uijani gimin iako dakgen. 4 larangko anga 
na'simangna aganaha, jedakode na'simangna ong'ahaon, anga na'simagna 
uamangni gimin mikrakatmanaha ine gisik ra'na man'gen. 


Bonkamgipa Kattarang 


A'bachengon anga na'simangna iarangni gimin aganjachim, maina anga 
na'simang baksanchim. 5 Indiba da'o anga angko watatgipaona re'angenga, 
aro na'simangoni saksaba "Na'a bachina re'anga?" ine ango sing'jaha. 6 
Indiba anga 1arangko na'simangna aganahani gimin na'simangni 
ka'tongrango tikkelan gapaha. 7 Indiba anga na'simangna bebekon 
aganenga, na'simangni namgninan anga re'angenga, mama anga 
re'angjaode, ua Dakchakgipa na'simangona re'bajawa, indiba anga 
re'angahaode anga uko na'simangona watatgen. 8 Ua re'baon a'gilsakna 
papni gimin, bebeni gimin, aro Isolni bichalni gimin uiatgen.  Angko 
bebera'gijanian pap ong'a ine ua mesokgen. 10 Anga Pagipaona re'angenga 
aro na'simang angko nikjawaha, iachi bebeko mesokgen. 11 Ia a'gilsakni 
sason ka'gipako bichal ka'aha ine mesokachi, bichalni gimin sakki on'gen. 
12 "Na'simangna angni agangni bang'en gnangpitti, indiba da'o na'simang 
uarangko chakna amja, 13 Bebeni gisik re'baon, ua na'simangko pilak 
bebeona dilgen, maina ua an'tangoniko agangen aro ua ong'gnirangkoba 
na'simangna parakatgen. 14 Ua angna rasongko on'gen, mama ua angni 


agangniko angoniko ra'e na'simangna aganskagen. 15 Pagipao je gnang 
pilakan angnin, uni giminan anga aganaha, chong'motan Gisik angni on'ako 
ra'chake, na'simangna agangen." 


Duk Aro Katchaani 


16 "Dikdiksani ja'mano na'simang angko nikjawaha," aro dikdiksani 
ja'manon na'simang angko niktaigen." 17 Uni sninggiparangoni mitam 
saksa sakgipinna aganaha, "Ua chingna aganenga, 'Dikdiksani ja'manon 
na'simang angko nikjawaha, aro dikdiksani ja'manon na'simang angko 
nikgen, mama anga Apaona re'angenga.' lani miksongara mai?" 18 Uni 
gimin uamang aganaha, 'Dikdiksani ja'manon' ine aganengara maiako 
miksonga? Ua maini gimin aganenga an'ching uja." 19 Jisu uamangni 
an'tango sing'nasiako uie uamangna aganaha, "Na'simang an'tangtangni 
gisepo maiko agangrikenga? Dikdiksani ja manon na'simang agko 
nikjawaha, pi'le dikdiksani ja'manon na'simang angko nikgen, ine angni 
aganani giminanma?" 20 Beben' anga na'simangna agana, na'simang 
kalimgen aro grapgen, indiba a'gil sak katchagen. Na'simangko duk 
ong'atgen, indiba na'simangni duk katchaani ong'pilskagen. 21 
An'pakmitingo ma'gipa saknabee duk mana maina uni sal ong'aha, indiba 
bi'sako jako man'ahaon, a'gilsako de mikkang nikahani gimin ua katchaa 
aro ua an'tangni saknaako gisik ra'jaha. 22 Na'simangba da'o duk ong'a, 
indiba anga na'simangko niktaigen aro na'simagni ka'tong katchagen, aro 
na'simangni katchaako na'simangoniko pilakba ra'angjawa. 23 Unsalo 
na'simang ango singjawaha. Beben anga na'simangna agana, Pagipao 
na'simang maikoba bi'ode, angni bimingo ua na'simangna uko on'gen. 24 
Da'ona kingkingba na'simang angni bimingo mamingkoba bi'kuja. Bi'bo 
unon na'simang man'gen, Jedakode na'simangni katchaa chu'sokgen." 


A'gilsakko Cheani 


25 "Tarangko anga na'simangna toesan aganaha, sal re'baenga anga 
na'simangna idake againjaha, indiba Pagipani gimin anga na'simangna talen 


agangen. 26 Unsalo na'simang angni bimingo bi'gen aro anga nasimangni 
pal Pagipao bichakgen ine anga aganja. 27 Pagipa an'tangan na'simangna 
ka'saa maina na'simang angna ka'saaha aro anga Isoloni re'baa ine 
bebera'aha. 28 Anga Pagipaom ia a'gilsakona re'baaha. Pil'e anga 
a'gilsakko watange Pagipaona re'angenga." 29 Uni sninggiparang aganaha, 
"Ah! Da'ode na'a toe agangija rongtalen aganenga. 30 Na'a pilakkon uia, 
ine chiga uia, aro darangba nang'o sing'na nangjaha. Na'a Isoloni re'baa ine 
chinga iachin bebera'a." 31 Jisu uamangna aganchakaha, "Da'ode 
na'simang bebera'ama? 32 Nibo, sal re'baenga aro sokaha, na'simang 
sakprakprakan angko saksan gale noktangtangchl katanggen, aro 
na'simang bilding bildangatako man'gen. Indiba anga saksan ong'jawa, 
maina Pagipa ang baksa donga. 33 Na'simang ango tom'tomaniko man'na 
gita anga iarangko na'simangna aganaha. A'gilsako na'simang duk 
man'begen, indiba ka'dongbo anga a'gilsakko chemanaha." 


17 
Jisu An'tangni Sninggiparangna Bi'a 


1 Jisu 1arangko agane salgichiko nigite maha, "Apa, sal sokaha, nang'ni 
Depanteko rasong chaatbo, jedakode ua nang'ko rasong chaatna 
man'skagen. 2 Maina na'a una on'gimin pilakna jringjrotni janggiko on'china 
pilak manderangni kosako una bilko on'aha. 3 (Nang'ko, saksangipa Isol 
chong'motko aro nang'ni watatgipa Jisu Kristoko utaan jringjrotni janggi 
ong'a.) 4 Nang'ni angna dakna on'gimin kamko anga chu'sokate, anga 1a 
a'sako nang'ko rasong chaataha. 5 Apa, a'gilsak ong'bana skangan anga 
nangbaksa je rasongo dongachim, uchi da'o nang'ni sambao angko rasong 
chaatbo. 6 "Ia a'gilsakoniko jemangko na'a angna on'aha, ua manderangna 
anga nang'ni bimingko parape'aha. Uamang nang'ninchim, na'a uamangko 
angna on'aha aro uamang nang'ni kattako maniaha. 7 Da'ode, pilak nang'ni 
angna on'giminrang nang'onin ong'a ine uamang ula; 8 mama nang'ni angna 
on'gimin kattarangko anga uamangna on'aha. Uamang uarangko ra'chakaha 
aro anga nang'oni ong'a ine uamang skie ra'aha, aro na'an angko watataha 


ine uamang bebera'aha; 9 Anga a'silsakna bi'jaenga, indiba nang'ni angna 
on'giminrangnasa, mama uamang nang'nin ong'a. 10 Angni pilakan nang'nin 
ong'a aro nang'ni pilakan angnin ong'a, aro anga uamangon rasong 
chaatako man'aha. 11 Angade a'gilsako dongjawaha, maina anga nang'ona 
re'nasia, indiba uamangde a'gilsakon ong'a. Rongtalgipa Apa, jemangkon 
na'a angna on'aha nang'ni bimingo na'a uamangko rakkibo, jedakode 
an'chinga jekai ong'a uandaken uamangba an'san ong'na man'gen. 12 
Uamang baksa anga dongmitingo, nang'ni angna on'giminrangko anga 
nang'ni bimingo rakkiaha, aro anga uamangko nitimaha. Uamangoni 
gimagnigipa mandena agre pilakba gimajaha, ian Sastroni katta gita 
chu'sokgen. 13 Da'o anga nang'ona re'baenga, a'gilsako iarangko anga 
aganenga jedakode angni katchaa uamango chu'sokna man'gen. 14 Anga 
uamangna nang'ni kattako on'aha, aro a'gilsak uamangko mitchiaha, 
manina anga jedake a'gilsakni ong'ja, uamangba a'gilsakni ong'ja. 15 
Uamangko a'gilsakoniko ra'angna nanga ine anga bi'jaenga, indiba 
namgijagipaoniko uamangko rakkibo ine bra. 16 Anga jedake 
a--gilsakoni ong'ja uandaken uamangba a'gilsakoni ong'ja. 17 Nang'ni 
katta bebe ong'a, uamangko bebeo rongtalatbo. 18 Na'a angko a'gilsakona 
watataha gita, angaba uamangko a'gilsakona watata. 19 Umangni a'sei 
anga an'tangko on'kangaha, jedakode uamangba bebena an'tangtangko 
on'kangna man'gen. 20 Uamangnamangmangsan anga bi'jaenga, indiba 
jemangan uamangni kattachi ango bebera'a, uamangnaba bi'a. 21 
Uamangba an'san ong'china. Apa, jedake na'a ango donga aro anga nang'o 
donga, uandaken uamangba an'chingo dongchina, maikai na'an angko 
watataha ine a'gilsak bebera'na man'gen. 22 Nang'ni angna on'gimin 
rasongko anga uamangna on'aha, jedakode an'chinga an'san ong'a gita, 
uamangba an'san ong'na man'gen. 23 Anga uamango donga, aro na'a ango 
donga, jedakode uamang an'san ong'srangna man'gen, maikai na'a angko 
watataha aro na'a angna ka'saaha gita, angaba uamangna ka'saa ine a'gilsak 
uina man'gen. 24 Apa, anga jeo donga uano nang'ni angna on'giminrangni 
dongpaako anga namnika. Maikai a'gilsak ong'na skangan nang'ni angna 
ka'sae on'gimin rasongko uamangba nikgen. 25 O, Kakketsranggipa Apa, 
a'gilsak nang'ko uikuja, indiba anga nang'ko uiaha, aro na'a angko watataha 


ine ia manderang uiaha. 26 Anga nang'ni bimingko uamangna uiatmanaha 
aro ulatangkugen, jedakode na'a je ka'saachi angna ka'saaha ua ka'saani 
uamangoba donggen, aro angaba maikai uamango donggen. 


18 
Jisuko Rim'a 


1 Jisu irangko aganmanon ua an'tangni sninggiparang baksa Kidron chiring 
nalsachi donggipa bari damsaona re'angaha. 2 Uko bobilni jako 
on'nasienggipa Judasba ua biapko utachim, maina Jisu an'tangni 
sninggiparang baksa uano tom'rongachim. 3 Judas sipairangni kotoksako 
aro kamal dal'giparangni aro Pharisirangni peadarangko rime tochrirang 
bilchamrang aro silchidarerang baksa uanona re'baaha. 4 Jisu an'tangna 
pilak ong'nasiengako uie, re'ongkatbae uamangna aganaha, "Na'simang 
sako am'enga?" 5 Uamang una aganchakaha, "Nazarethoni Jisuko." Ua 
uamangna aganaha, "Angan Ua," Unon uko bobilna on'nasienggipa 
Judasba uamang baksa dongengachim. 6 "Angan Ua," ine Jisu uamangna 
aganahaon, uamang tang'pile a'ao ga'akaha. 7 Uni gumin Ua Uamango 
sing'taiaha, "Na'simang sako am'enga?" Uamang aganaha, "Nazarethoni 
Jisuko." Jisu aganchakaha, 'Angan Ua' ine anga na'simangna aganaha, 
Na'simang angko am'engode ia manderangko watatbo." 9 'Nang'ni angna 
on'giminrangoniko anga saksakoba gimaatkuja.' ine uni agangimin 
kattarang chu'sokna gita ia ong'aha. 10 Simon Pitor an'tango donggipa 
tonualko saloke, kamal Dal'batgipani nokkolko dokaha aro um jakrani 
nachilko den'pakataha. Ua nokkolni bimingko Malkus mingachim. 11 Jisu 
Pitorna aganaha, "Nang'ni tonualko chukopo chippilbo. Apa jeko angna 
on'aha, ua ringchakaniko anga ringna nangjawama?" 


Jisuko Annasni Mikkangona Rimanga 


12 Sipairangni kotok, uamangni dilgipa aro Jihudirangni Peadarang Jisuko 
rim'e kaaha. 13 Uamang uko Annasona rimangchengaha, maina uan ua 


bilsio Kamal Dal'batgipa, Kaiaphasni o'bite ong'achim. 14 Manderangna 
saksa mandeni sian nama ine Jihudirangna ku'pattigipa Khaiaphasan 
ong'achim. 


Pitor Jisuko Jechaka 


15 Simon Pitor aro sakgipin sninggipa Jisuko ja'rikangaha. Ua sninggipa 
Kamal Dal'batgipako uiachim; aro ua Kamal Dal'batgipani sara ning'chi 
Jisu baksa napangpa'aha. 16 Indiba Pitor cholgugani a'palchi chadenge 
dongengachim. Uni gimin ua sakgipin sninggipa, Kamal Dal'batgipani 
uigipa re'ongkatange, do'ga dongtimgipa me'chik bi'sana agane, Pitorko 
ning'china rimbaaha. 17 Ua me'chik bi'sa Pitorna aganaha, "Na'aba 1a 
mandeni sninggiparangoni saksa ong'jama?" Ua aganaha, "Angade ong'ja." 
18 Sin'ani gumin nokkolrang aro peadarang anggalni wal'timko so'e wai'tim 
chaktokengachim. Pitorba uamang baksa chadenge wa'al 
chakpaengachim. 


Kamal Dalbatgipa Jisuko Sing'roka 


19 Kamal Dal'batgipa Jisuko Uni sninggiparangni gimin aro uni skiani 
gimin sing'aha. 20 Jisu una aganchakaha, "Anga a'gilsakna paraken 
aganaha. Anga pangnan Sinagogrango aro Torom noko, jeo Jihudirang 
tom'a, uamangna skiaha, aro anga mamingkoba donnue agan'jachim. 21 
Na'a mama angko sing'a? Anga uamangna maiko aganachim, ua 
knagiparango sing'bo, uamangan uitoka." 22 Ua iarangko aganon, sepango 
chadengenggipa peadarangoni saksa Jisuko natengo satkape aganaha. 
"Na'a Kamal Dal'batgipana indake aganchakama?" 28 Jisu una aganaha, 
"Anga ong'gija dake aganahaode, ong'gijako mesokbo, indiba kakket 
ong'ode, maina angko doka?" 24 Unikoa Annas uko kaa gnang Kaiaphas 
Kamal Dal'batgipaona watataha. 


Pitor Pil'e Jisuko Jechaka 


25 Simon Pitor chadenge wal'tim chakengachim, uamang una aganaha, 


"Na'aba uni sninggiparangoni saksa ong'a." Ua jechaksrange aganaha, 
"Angade ong'ja." 26 Pitorm nachil den'pakgipa mandeni ma'drang, Kamal 
Dal'batgipani nokkolrangoni saksa aganaha, "Anga bario unbaksa nang'ko 
nikjachimma?" 27 Pil'e Pitor jechaktaiaha, aro bakan do'o gisikaha. 


Jisuko Pilatona Rimanga 


28 Uamang Jisuko pringwalni Kaiaphasoniko Governorni nokona 
rirnangaha. Jihudirang an'tangtangde ua nokona napangjaha, maina 
uamang uanona napangode marang nangatako mane Watchangani Alaniko 
cha'na manjawachim. 29 Unon Pilat an'tangan a'palona re'bae uamangna 
aganaha. "la mandeni kosako na'simang mai matnanganiko ra'baa?" 30 
Uamang una aganchakaha, "Ta mande namgijako dakgipa 
ong'jagenchimode, chinga uko nang'm jako on'jawachim." 31 Pilat 
uamangna aganaha, "Uko na'simang an'tangtangan rimange na'simangni 
niam gita bichal ka'bo." Jihudirang una aganchakaha, "Mandeko so'otna 
chingo bil dongja." 32 Maidake Jisu sina nanggenchim, uni agansogimin 
gita chu'sokna ian ong'aha. 33 Pilat nokchina re'pilangenba Jisuko okamate 
uo sing'aha, "Na'a Jihudirangni Raja ong'ama?" 34 Jisu aganchakaha, 
"Na'a iako an'tang gisikonikon aganengama, ba sakgipinrangsa angni gimin 
nang'na agane on'ahama?" 35 Pilat aganchakaha, "Anga Jihudima? Nang'ni 
ma'kring aro Kamal dal'giparangsa nang'ko angni jako on'aha. Na'a maiko 
dakaha?" 36 Jisu aganchakaha, "Angni songnok ia a'gilsakoni ong'ja. 
Angni songnok 1a a'gilsakoni ong'genchimode, angko Jihudirangni jako 
on'jana gita angko ja'rikgiparang dakgrikchakgenchim, indiba angni 
songnok ia a'gilsakoni ong'ja." 37 Pilat una aganaha, "Indide na'an raja 
ong'ama?" Jisu aganchakaha, "Angan raja ong'a ine na'an aganaha; ianan 
anga atchiaha aro bebena sakki on'na anga a'gilsakona re'baaha. Bebeo 
dongkamgipa sakanti angni ku'rangko knachaka." 38 Pilat una aganaha, 
"Indide bebea mai?" Tako aganenba ua Jihudirangona re'angpile uamangna 
aganaha, "Anga uo maming namgijako nikjaha." 


Jisuko So'otna on'a 


39 Pilat aganangkuaha, "Indiba na'simangni dakbewal gita, anga 
watchangni Alam salo na'simangna koidi saksako watna nanga. 
Jihudirangni Rajako anga watode, na'simang namnikgenma? 40 Uamang 
a'bokchakaha, "Ukode ong'ja, Barabbaskosa." (Barabbas saksa dokprete 
ra'gipa ong'achim.) 


19 


1 Unon Pilat Jisuko rim'e betsmitchi dokataha, 2 aro sipairang bu'suni 
mukutko wate uni skoo stikataha, aro ba'ra gitchakmrangko chinataha. 3 


Uamang uona re'bae aganengachim, "Salam, Jihudirangni Raja," aro uko 
satkaptokengachim. 4 Pilat a'palchi re'angpile Jihudirangna aganaha, 
"Nibo, anga uo maming namgijako nikja ine mesokna anga uko 
na'simangona rimongkatbaenga." 5 Uni gimin Jisu bu'surangni mukutko 
stikja gnang aro bara gitchakmrangko china gnang a'palona re'baaha. Pilat 
uamangna aganaha, "Nibo, Mandekol." 6 Indiba Kamal dal'giparang aro 
peadarang uko nikon, jrojro a'boke intokaha. "Uko Chisolo datkapbo! uko 
Chisolo datkapbo!" Unon Pilat uamangna aganaha, "Na'simang 
an'tangtangan uko rimange chisolo datkapbo, maina angade uo maming 
namgijako nikja." 7 Jihudirang aganchakaha, "Chingni niam gnang, aro ua 
niam gita ua sina nangchongmota, maina ua an'tangko Isolni Depante 
dakaha." 8 Tako knaoa Pilat kenbataha, 9 aro ua nokchina re'angpile Jisuna 
aganaha, "Na'a baoni re'baa?" Jisu una mamingkoba aganchakjaha. 10 
Unon Pilat aganaha, "Na'a angna aganna jechakama? Anga nang'ko watna 
aro nang'ko chisolo datkapna bil gnang ine na'a uijama?" 11 Jisu 
aganchakaha, "Na'a kosakoni bilko man'jaode, na'a angni kosako maming 
bilkoba manjawachim. Uni gumin angko nang'ni jako on'gipani papan 
dal'bata." 12 Tako knae Pilat uko watna ambeahachim, indiba Jihudirang 
jrojro intokaha, "na'a ia mandeko watode, Caesarni ripeng ong'ja, 
an'tangko raja dakgipa sakanti Caesarko warachaka." 13 Pilat ia 
kattarangko knaahaon, Jisuko apalona rimongkatbatataha, aro "Ro'ong 
Angimin" minggipa bichal karam biapo asongaha, jeko Ibri Ku'sikchi 


"Gabbatha" mingachim. 14 Ian Watchangani Alanina skangipa salni 
saljatchimango ong'achim. Ua Jihudirangna aganaha, "Nibo, ian 
na'simangni Raja!" 15 Uamang jrojro a'boke inaha, "Uko so'otbo! Uko 
so'otbo! uko chisolo datkapo!" Unon Pilat uamangna aganaha, "Anga 
na'simangni Rajako chisolo datkapboma?" Kamal dal'giparang 
aganchakaha, "Caesarna agre chingm gipin raja grL" 16 Unon uko chisolo 
datkapchina, ua uamangni jako on'aha, 


Jisuko Chisolo Datkapa 


17 Uamang Jisuko rimangaha aro ua an'tangni chisolko ripee "Skobikrok" 
(Golgotha) minggipa biapona re'angaha. 18 Uano unbaksa samtangtangchi 
sakgipin sakgniko, Jisuko jatchio done, chisolo datkapaha. 19 Pilat 
ujataniko see chisolni kosako donaha, "NAZARETHONI JISU, 
JIHUDIRANGNI RAJA" ine seachim. 20 Jihudirangoni bang'en ia 
ujataniko poraiaha, maina je biapo Jisuko chisolo dakapachim, uan 
songjimnani sepangchim. Uko Ibri, Latin aro Greek ku'sikrangchi seaha. 
21 Um gumin Jihudirangni Kamal dal'giparang Pilatna aganaha, 
'Jihudirangni Raja! ine sepanabe, indiba 'Angan Jihudirangni raja ong'a ine 
Ua aganaha,' ine seskabo," 22 Pilat aganchakaha, "Anga jeko, seaha, 
seaha." 23 Sipairang Jisuko chisolo datkapman'ahaoa, uamang uni 
ba'rarangko bak bri dake suale ra'aha, sipai sakprakan bakprak man'achim. 
Uamang cholakoba ra'aha, ua kosakoni intal sikgimikgipa, biritchu grigipa 
ong'achim. 24 Um gimin uamang agangrikaha, "Hai an'ching iako chitjana, 
indiba ua sani ong'gen, una chitti kale nina." Sastroni kattarang maikai 
chu'sokgen, sipairang iako dakaha: "Uamang an'tangtangni gisepo Suale 
ra'aha angni, ba'rarangko, Angni gana chinanina Uamang kal'aha chittiko." 
25 Da'o Jisuni ma'gipa, uni ma'jongtang, Klopasni jikgipa Mariam aro 
Magdalene Mariammang uni chisol sambao dongengachim. 26 Jisu an'tang 
magipako aro uni sepango chadenggipa ka'sara sninggipako nike, an'tang 
ma'gipana aganaha, "Ama, nibo, nang'ni depanteko." 27 Unon ua 
sninggipanaba aganaha, "Nibo, nang'ni magipako" Un salintal, ua 
sninggipa uko an'tang nokona rimangaha. 


Jisuni Sia 


28 Da'o pilakan chu'sokmanaha me Jisu uiaha. Unon Sastro chu'sokna gita 
ua aganaha, "Anga ringna sika". 29 Meseng bitchian gapgipa rangkare 
uano gnanchim, aro uamang uko spongjoo simchope, go'olo siksepe uni 
ku'sikona donataha. 30 Ua meseng bitchiko ringchopman'oa aganaha, 
"Pilakan chu'sokaha." Unon ua sko choknoke janggi galaha. 


Jisuko Oksiko Su'a 


31 Uan Sambasiani sal ong'achim. Uni gimin Jihudirang chisolo datkapa 
man'gipa manderangni ja'arangko pe'e, manggisirangko ra'angatchina 
Pitalko aganaha, Neng'takani salo bikaprangko chisolo donjana Iwrnang 
lako dakaha. (Ua Neng'takani sal dal'achim.) 32 Uni gimin sipairang re'bae 
skanggipa mandeni aro ua sakgipin Jisu baksa datkapa man'gipani 
ja'arangko pe'aha. 33 Unon uamang Jisuona re'bae, ua simanaha ine nikoa 
uni ja'arangko pe'jaha, 34 indiba sipairangoni saksa uni oksiko sel'uchi 
su'aha. Unon bakan an'chi aro chi ong'kataha. 35 (Na'simang bebera'na 
man'na gita, ian uko nikgipa saksani agana katta, aro uan bebe ongia. 
Bebekon aganenga ine ua uia.) 36 "Uni greng dotsakoba be'atjaha," ine 
segimin Sastroni katta chu'sokna gita jarang ong'aha. 37 "Uamang 
an'tangtangni su'giminko nigen." ine Sastroni damgipin bakoba sea 
gnangchim. 


Jisuko Gopa 


38 Iani ja'mano Arimatheani Joseph, Jihudirangna kene sriksrik Jisuni 
sningipa ong'pagipa, Jisuni manggisiko ra'angna Pilato bi'aha, aro Pilat uko 
ra'angchina on'aha. Uni gimin na re'bae Jisuni manggisiko ra'angjaha. 39 
Unikoa skango, walo Jisuona re'bagipa, Nikodemusba, similgipa bringjmin 
mur aro agorko kilo sotbongamang ra'baaha. 40 Uandaken uamang 
Jihudirangni gopna tari bewalgita Jisuni manggisiko ua bringimin similgipa 
baksa mosina ba'rachi wenaha, 4! Uko chisolo datkapgipa biapo bari 


damsa gnangchim; aro ua bario darangkoba gopkugijagipa gopram gital 
gesa gnangchim. 42 Jihudirangni sambasiani sal ong'ani gimin aro ua 
gopramba sepangon dongani gimin uamang Jisuko uanon donaha. 


20 
Gop'ram Bangbang ong'a 


1 Antini skanggipa pringwalni, andalengpittion, Magdalene Mariam 
gopramona re'bae, gopramoni ro-ongko jitataha ine nikaha. 2 Uni gumin ua 
Simon Pitor aro Jisuni sakgipin ka'sara sninggipaona sketbakket katbae, 
uamangna aganeaha, "Uamang Gitelko gopramoniko raongkatangaha, 
uamang uko bano donaha chinga uija." 3 Uni gimin Pitor aro ua sakgipin 
sninggipa gopramchina re'chakatangaha. 4 Uamang sakgnian damsan 
katangaha, indiba sakgipin sninggipa Pitorna bate tarakbatani gimin 
katsekange gopramona skang sokcaha. 5 Ua gopram ning'chide 
napangsrangjaha, indiba gonggonge niuatoa mosina ba'rarangni ga'ake 
dongengako nikataha. 6 Simon Pitorba uko rikbae sokeaha aro uade 
gopramchman napangsrange, mosina ba'rarangni ga'ake dongako nikeaha. 
7 Uni skoo kagipa ba'rade mosina ba'rarang baksa dongjachim, indiba ua 
tome dingtang biapo dongachim. 8 Unon gopramona skang soksogipa, 
sakgipin sninggipaba napangsrange nikenba bebera'aha, 9 mama 
sigiminrangom chakatna nanga ine Sastroo agana kattako uamang 
man'sikujaengachim. 10 Unon sninggiparang nokchi re'angpilaha. 


Jisu Magdalene Mariamna Mikkang Pa'a 


11 Mariam gopramni a'palo chadenge grapengachim. Grapa gnang ua 
gopramko nina gonggongaha, 12 Ua Jisuni bimangko donram biapo, saksa 
skopangchi aro sakgipin ja'chokchi chinggipa sa'grerangni asongengako 
nikaha. 13 Uamang una aganaha, "Na'a maina grapenga?" Ua uamangna 
aganaha, "Uamang angni Gitelko ra'angaha, aro uko bano donaha anga 
uya." 14 Ua iako agane an'piloa, Jisuni chadengengako nikaha; indiba ua 


Jisu ong'achim ine ujjaha. 15 Jisu una aganaha, "Na'a mama grapenga? 
Na'a sako am'enga?" Uko bari gamgipa ine chanchie, ua una aganaha, 
"Skigipa, na'a uko ra'angahaode, uko bano donaha aganpabo, aro anga uko 
ra'anggen." 16 Jisu una aganaha, "Mariam." Unon ua an'pile Jihudi 
ku'sikchi una aganaha, "Rabboni" (Skigipa.) "Jisu una aganaha, "Na'a 
angko dangtapkunabe, anga Pagipaona gadoangkuja, indiba angni 
jongadarangona re'ange uamangna aganbo. 'Anga angni aro na'simangni 
Pagipaona, angni aro na'simangni Isolona doangenga." 18 Magdalene 
Mariam sninggiparangona re'ange aganaha, "Anga Gitelko nikaha," aro ua 
an'tangna agangiminrangko aganeaha. 


Jisu An'tangni Sninggiparangna Mikkang Pa'a 


19 Antini skangipa sal, Robibar attamchibara Jihudirangna kene, 
sninggiparang do'garangko chipchange dringo damsan tom'e 
dongtokengachim. Unon Jisu uamangni jatchiona re'bae chadengeaha, aro 
ua uamangna aganaha, "Na'simangna tom'tom ong'china." 20 Ua iako 
aganenba uamangna an'tangni jakrangko aro oksikko mesokaha, 
Sninggiparang Gitelko nikoa katchatokbeaha. 21 Jisu pil'e uamangna 
aganaha, "Na'simangna tom'tom ong'china. Pagipa angko watataha gita, 
angaba na'simangko watata." 22 lako aganenba ua uamango spodape 
aganaha, "Gisik Rongtalgipako ra'chakbo. 23 Na'simang jemangni 
paprangko wata, uamangko wata, aro na'simang jemangni paprangko 
watja uamangko watja. 


Jisu Aro Thomas 


24 Sak chigntoni saksa Jonja minggipa Thomas, Jisuni re'baon uamang 
baksa dongjachim. 25 Gipin sningiparang una aganaha, "Chinga Gitelko 
nikaha." Ua uamangna aganaha, "Anga uni jakrango, kojalrangni pariko 
nikjaskal, aro ua kojalrangni pario angni jaksichi jotape mjaskal, aro angni 
jakchi uni oksikko dangtape nijaskal anga mamingdakeba b:bera jawa." 26 
Sal chetni ja mano uni sninggiparang, nokningo dongtoktaiengachim, aro 


Thomasba uamang baksanchim. Unon do'garangko chiptokachim aro Jisu 
uamangni jatchio chadenge aganaha. "Na'simangna tom'tom ong'china." 27 
Unikoa ua Thomasna aganaha, "Angni jakrangko nibo aro nang'ni jaksiko 
snile iano jotapbo aro nang'ni jakrangko snile oksikko dangtapbo, 
bebera'gijagipa ong'nabe, indiba bebera'gipa ong'bo." 28 Thomas una 
aganchakaha, "Angni Gitel aro angni Isol." 29 Jisu una aganaha, "Na'a 
angko nikahan gumin bebera'aha, jemangan angko nikgija bebera'a uamang 
an'senga." 


la Ki'tapni Miksonga 


30 Ia ki'tapo sekugijagipa bang'bea chinrangkoba Jisu an'tang 
sninggiparangni mikkango dakaha, 31 indiba iarangkosan seaiaha; 
jedakode Jisuan, Kristo, Isolni Deapante ong'a ine na'simang bebera'na 
man'gen, aro bebera'enba, uni bimingo na'simang janggiko man'gen. 


di 
Jisu Saksni Sninggiparangna Mikkang Pa'a 


1 Tani ja'mano Jisu Tiberias Sagalo sninggiparangna mikkang pa'aha, aro 
an'tangko indake mesokaha. 2 Simon Pitor, jonja minggipa Thomas, 
Galilini Kanaoni Nathanael, Zebedeeni depanterang aro gipin sakgni 
sninggiparang damsan dongtokengachim. 3 Simon Pitor uamangna 
aganaha, "Anga na'tok rim'na re'angenga." Uamang una aganaha, 
"Chingaba nang baksan re'gen." Uamang re'ange an'tangtangni ringo 
gakataha aro uamang walgimiko mamingkoba man'jaha. 4 Pring seng'oa 
Jisu chisamo chadengaha, indiba uan Jisu ong'a ine sninggiparang ujjaha. 5 
Jisu uamangna aganaha, "Dedrang, na'simang na'tok man'ama?" Uamang 
aganchakaha, "Dongja." 6 Ua uamangna ajjanaha, "Ringni jakrachipak 
chekko galatboching, unon man'gen." Uni gimin uamang chekko galataha, 
aro na'tok bang'ani giminan uamang chekko salnan manjfjapilaha. 7 Jisuni 
ka'sara sningipa Pitorna aganaha, "Uan Gitel." Simon Pitor, "Uan Gitel" 


ine knaon, an'tangni chinpakrako chingope, sagalo chokonpruangaaha, 8 
indiba gipin sninggiparangde ringon, na'tokarigipa chekko sale 
re'baengachim, mama uamang a'gaoni chel'bea ong'jachim, 
mukritchagnimangsan ong'aigenchim. 9 Uamang a'gaona gakatoa anggalni 
wa'alo na'tok so'ako aro adita pittako nikeaha. 10 Jisu uamangna aganaha, 
"Da'o na'simangni rim'gipa na'tokrangoniko mitam ra'babo." 11 Simon 
Pitor ringona re'ange, dal'dalgipa, na'tokraragipa chekko a'gaona 
saldobaaha. Uano mangritchasa sotbonga gittam gnangchim, aro indita 
na'tok bang'oba chek grinjaha. 12 Jisu uamangna aganaha, "Re'babo 
mipring cha'ebo." Uan Gitel ong'achim ine uienba sninggiparangoni 
darangba "Na'a sawa?" ine sing'na pa'jaha. 18 Jisu re'bae pittako ra'e 
uamangna on'aha aro apsan dake na'tokkoba on'aha. 14 Siaoni chakatpilani 
ja'mano sninggiparangna Jisum mikkang pa'a ian gittamgipa chang 
ong'achim. 


Jisu Aro Pitor 


15 Mipring cha'manon Jisu, Simon Pitorna aganaha, "Johanni depante, 
Simon, iamangna bate na'a angna ka'sabtama? Ua una aganaha, "Oe, Gitel, 
anga nang'na ka'saa ine na'an uia." Ua una aganaha, "Angni mes 
bi'sarangko nirokbo." 16 Gnigipa changna ua una agantaiaha, "Johanni 
depante, Simon, na'a angna ka'saama?" Ua una aganaha, "Oe, Gitel, anga 
nang'na ka'saa ine na'an uia." Ua aganaha, "Angni mesrangko nirokbo." 17 
Gitamgipa changna ua una aganaha, "Johanni depante, Simon, na'a angna 
ka'saa'ma?" Pitor duk man'aha, mama chang gittamna kingking ua uo 
sing'aha, "Na'a angna ka'saama?" Ua una aganchakaha, "Gitel, na'a 
pilakkon uta, anga nang'na ka'saa ine na'an wia." Jisu una aganaha, "Angni 
mesrangko nirokbo. 18 Beben anga nang'na agana, na'a dambemitingode 
kang'kare kae jechina sika re'achim, indiba budepa ong'ahaon na'a 
jakrangko bawanggen, aro sakgipinrang nang'm kang'kareko kae, jechi na'a 
rema sikja uchinan rim'anggen." 19 Pitor maidakgipa siachi Isolko rasong 
chaatgen, uko mesoksoe ua iako aganaha. Ua iako aganenba una maha, 
"Ang baksa re'bapabo." 


Jisu Aro ua Sakgipin Sningipa 


20 Pitor an'piloa, Jisum ka'sara sninggipani ja'rikbaengako nikaha. (Uan 
miattam cha'mitingo, Jisuni ka'bako dangdale, 'Gitel, nang'ko sawa bobilni 
jako on'nasienga?' ine agangipa ong'achim.) 21 Pitor uko nikenba Jisuna 
aganaha, "Gitel, uara mai ong'gen?" 22 Jisu una aganaha, "Angni re'baona 
kingking uni dongako anga namnikode, nang'nara mai ong'a? Na'a ang 
baksa re'bapabo." 28 Uni gimin ua sninggipa sijawa ine jongadarangni 
gisepo agangrikani ong'aha. Indioba ua sijawa ine Jisu una aganjachim, 
indiba "Angni re'baona kingking uni dongako anga namnikode, nang'nara 
mai?" mesa aganachim. 


Aganchotani 


24 Ua sninggipaan iarangni gimin sakki on'gipa, aro uan iarangko see 
donaha; aro uni sakki bebe ong'a ine an'chinga uia. 25 Jisuni dakgimin 
kamrangba bang'en gnangpittichim, uarang mingprakprako setokode, anga 
chanchia segimin kittaprang 1a a'gilsakon chakjawachim. 


